Lelaki Ini Dibayar Untuk Kentutnya

Dalam kebanyakan budaya, kentut secara terbuka di hadapan orang ramai dianggap satu perkara yang menjelikkan. Tapi berlainan pula halnya dengan seorang lelaki yang mendapat gelaran "Mr Methane" kerana kepakarannya untuk kentut dan menjadikan bakat tersebut sebagai satu bentuk hiburan.

Bagi yang tidak tahu methane (atau metana dalam Bahasa Melayu) adalah sejenis gas yang dikeluarkan apabila kita kentut. Selain gas metana, angin kentut yang dikeluarkan juga mengandungi komposisi gas lain seperti nitrogen, karbon dioksida hidrogen sulfida dan ammonia.

Berbalik kepada gelaran "Mr Methane", gelaran tersebut diberikan kepada seorang lelaki bernama Paul Oldfield kerana kepakarannya menghasilkan kentut. Kebiasaannya kentut terhasil secara semulajadi namun berlainan dengan lelaki ini yang mampu mengawal tubuhnya untuk menghasilkan kentut bila-bila masa.

Kerana keunikan yang dimiliknya ini, dia berjaya menjadikannya sebagai kerjaya sebagai seorang penghibur. Secara umumnya, gas kentut terhasil secara semulajadi setelah makanan dan minuman diproses oleh tubuh kita di bahagian usus.

Namun, Mr Methane menemui bakatnya yang luar biasa untuk kentut sejak masa remajanya dan akhirnya berjaya menggunakannya sebagai cara untuk menjadikannya sebagai satu kerjaya untuk mengembara ke seluruh dunia dan mempamerkan kemampuannya yang agak unik ini.

Penghibur kelahiran kelahiran Macclesfield ini kini memegang rekod jumlah kentut paling banyakn dikeluarkan dalam satu minit tetapi juga terkenal dengan persembahan lagu-lagu popular dengan kentut dan pelbagai bentuk hiburan lain berasaskan bunyi kentut.

Paul Oldfield menemui bakat uniknya ini semasa remaja ketika melakukan latihan yoga bersama adiknya. Semasa mencuba melakukan posisi yang dikenali sebagai "lotus" dia menyedari bahawa dia dapat menyedut dan menghembus nafas melalui kedua-dua hujung tubuhnya.

Teruja dengan bakatnya yang baru ditemui, keesokan harinya Paul Oldfield melepaskan dua puluh kentut secara berturut-turut dengan pantas dalam masa masa satu minit untuk sekumpulan rakannya.

Tetapi Paul Oldfield pada awalnya tidaklah merancang menjadikan Mr. Methane sebagai kerjayanya sehingga beberapa tahun kemudian dalam hidupnya. Dia pada awalnya dilatih untuk menjadi konduktor kereta api dan kadang-kadang menghiburkan rakan-rakannya dengan kemahiran kentutnya itu.

Namun, Paul Oldfield akhirnya memutuskan ada banyak perkara yang lebih menarik untuk dilakukannya dalam hidup daripada bangun pada jam 3 pagi untuk memandu kereta api dan dia akhirnya mengambil keputusan untuk memanfaatkan bakat uniknya menghasilkan kentut untuk masuk ke dunia hiburan.

Pada akhir 1980-an, Mr Methane mulai tampil melakukan persembahan pembukaan  untuk sebuah kumpulan muzik tempatan sebelum kemudiannya pergi ke New York di mana dia mendapat banyak tawaran melakukan persembahan dengan bakatnya itu dalam pelbagai rancangan televisyen antaranya bersama hos rancngan seperti Howard Stern.

Mr Methane juga telah menghasilkan parodi muzik dari lagu-lagu terkenal, termasuk "In The Air Tonight" Phil Collins dan telah tampil di acara seperti Britain's Got Talent dan Das Supertalent dari Jerman.

Pada tahun 2018, Mr Methane menghubungi Guinness Records dan meminta agar percubaannya melepaskan kentut terbanyak dalam satu minit dapat diiktiraf sebagai sebuah rekod dunia. Dia meletakkan sasaran 50 tetapi dilaporkan berjaya melakukan 86 kentut.

Ini bukan percubaan pertamanya untuk mendapatkan namanya tercatat ke dalam buku rekod paling terkenal di dunia. Dia juga pernah menghubungi mereka pada tahun 1990 tetapi permintaan tersebut ditolak kerana rekod seperti itu bukanlah sesuatu yang ingin dikaitkan dengan jenama Guinness.

Dr Peter Whorwell, pakar usus terkenal dari Hospital Withington di Manchester berkata, dengan menaikkan diafragmanya Mr Methane dapat menyedut udara ke usus besar melalui sfinkter terbuka, kemudian menutup sfinkter sebelum melepaskan kembali udara tersebut.

Dengan menggerakkan bahagian pipi pungggungya, Mr Methane telah belajar mengubah nada dan bunyi kentutnya yang memungkinkannya untuk menghasilkan pelbagai jenis muzik daripada kentutnya.

Kisah Mr. Methane serupa dengan kisah Le Pétomane (secara harfiahnya bermaksud maniak kentut), seorang penghibur Perancis abad ke-19 yang mengetahui bahawa dia dapat menyedut udara melalui sfinkternya ketika berenang dan kemudian menggunakan kemampuan ini untuk membina karier untuk dirinya sendiri di Paris.


Kenapa McDonald's Menghentikan Penggunaan Maskot Badut Ronald McDonald

Semua tahu bahawa rangkaian restoran paling terkenal di dunia ialah McDonald's. Kebanyakan orang pada hari ini mungkin pernah merasai hidangan McDonald's yang beroperasi di lebih daripada 100 negara.

Apabila memikirkan tentang McDonald's, anda pasti terbayangkan kentang goreng dan burgernya. Namun, ada lagi perkara yang begitu sinonim dengan rangkaian makanan segera ini iaitu maskotnya, badut yang bernama Ronald McDonald.

Imej Ronald McDonald dikenali di seluruh dunia sebagai wajah kepada restoran McDonald's. Namun, adakah anda perasan bahawa semakin sukar untuk melihat wajah maskot ini.

Mungkin ramai yang tidak tahu atau menyedari bahawa maskot Ronald McDonald ini telah "bersara". Lebih tepat lagi, rangkaian McDonald's telah menamatkan penggunaan maskot ini secara rasmi. Berikut adalah kisahnya.

Maskot badut Ronald McDonald sebenarnya telah wujud sejak tahun 1960-an lagi untuk membantu McDonald mempromosi burger mereka. Pada tahun 1963, pemilik kepada rangkaian di Washington, D.C. mengiklankan restoran mereka di saluran televisyen tempatan.

Iklan televisyen pertama McDonald's itu memaparkan badut bernama Bozo yang menyuruh dua orang kanak-kanak meminta ibu bapa mereka membawa mereka ke restoran itu.

Pada pertengahan tahun 60-an, maskot Bozo semakin popular dan banyak diiklankan. Pada 1965, McDonald's memperkenalkan pula maskot baru bernama Ronald McDonald.

Badut Ronald McDonald kali pertama muncul di siaran TV kebangsaan dalam satu iklan sempena Hari Perarakan Thanksiving. Ronald juga muncul ketika iklan Super Bowl pertama pada Januari 1966. Populariti Ronald McDonald telah menggantikan Bozo yang kemudian tidak lagi digunakan oleh McDonald's.

Pada tahun 70-an, komik Ronald McDonald telah diterbitkan di mana beberapa lagi watak maskot McDonald's diperkenalkan. Watak-watak sokongan seperti Mayor McCheese, Grimace dan Hambuglar yang tinggal di McDonaldland menjadikan maskot Ronald McDonald lebih menarik minat kanak-kanak.

Kempen McDonaldland telah berakhir pada tahun 2003 apabila restoran itu memperkenalkan kempen "I'm Lovin' It". Namun, watak Ronald McDonald masih dikekalkan walaupun semakin kurang dipaparkan di dalam iklan.

Selain popular dan disukai ramai, Ronald McDonald juga berhadapan dengan beberapa kontroversi. Memandangkan tujuan utama Ronald McDonald adalah untuk memasarkan makanan segera kepada kanak-kanak, ia mengundang pelbagai masalah terutamanya apabila kadar obesiti di kalangan kanak-kanak semakin meningkat.

Pada tahun 2011, sekumpulan 550 orang doktor dan pengamal perubatan mengkritik iklan maskot itu di pelbagai akhbar tempatan dan menggesa agar McDonald's menghentikan penggunaan Ronald McDoland. Mereka tidak mahu maskot itu menjadi penyumbang kepada generasi yang tidak sihat.

McDonald's memberikan respon dengan menyatakan Ronald McDonald tidak pernah mengiklankan makanan tidak sihat kepada kanak-kanak. Bahkan, McDonald's turut mendakwa bahawa ibu bapalah yang memainkan peranan untuk memilih apakah yang menjadi makanan anak-anak mereka.

Selain kontroversi mengiklankan makanan tidak sihat, maskot Ronald McDonald berhadapan juga dengan isu lain. Watak badut yang sepatutnya melucukan semakin lama menjadi semakin ditakuti.

Ia berikutan trend terkini kisah seram yang sering memaparkan badut sebagai watak jahat. Salah satu watak badut popular yang menyeramkan ialah Pennywise the Clown dalam filem IT.

Malah, trend menakut-nakutkan orang atau melakukan prank dengan menjadi badut juga popular sejak kebelakangan ini sehingga menjadi fenomena di Barat terutamanya di Amerika Syarikat.

Ironiknya, trend badut inilah yang menjadi punca utama mengapa watak maskot Ronald McDonald dihentikan, bukannya disebabkan kesihatan kanak-kanak. Walaupun semakin jarang diiklankan sejak 2010, maskot ini dihentikan secara rasminya pada tahun 2016 apabila prank "badut menyeramkan" tersebak di seluruh Amerika.

Pada mulanya, prank badut ini kelihatan seperti satu jenaka tetapi semakin lama semakin ramai orang menjadikan trend itu menakutkan. Ada badut yang dilihat memegang senjata dan cuba menakut-nakutkan orang awam.

McDonald's dalam kenyataannya menyebut bahawa mereka telah mempertimbangkan untuk menghentikan penggunaan maskot Ronald McDonald dalam pasaran kerana trend badut seram yang semakin berleluasa. Sebenarnya, trend itu sedikit sebanyak menjejaskan imej Ronald McDonald.

Walaupun maskot Ronald McDonald secara rasminya ditamatkan, salah satu organisasi McDonald's iaitu Ronald McDonald House Charities masih menggunakan nama badut itu.

Mungkin rangkaian makanan segera McDonald's akan bertahan untuk satu jangka masa yang panjang tetapi generasi akan datang mungkin tidak lagi mengenali maskot badut Ronald McDonald yang popular di seluruh dunia suatu ketika dahulu.


5 Filem dan Siri TV Yang Perlu Ditonton Peminat 'Squid Game'

'Squid Game', sebuah siri TV 9 episod dihasilkan pengkarya Korea Selatan tiba-tiba tular di kalangan peminat media, disebabkan keunikan jalan ceritanya yang agak lain dari lain.

Berbeza dengan kebanyakan filem atau siri TV bergenre sama, 'Squid Game' meletakkan watak-watak dalam ceritanya dalam dunia nyata, bukan dunia yang telah musnah, memerlukan mereka yang hidup bertahan di dalamnya.

Walaupun wujud beberapa kelemahan ketara dalam pembawaan siri tersebut, siri Korea Selatan ini nyata berjaya membawa mesej utamanya iaitu mesej kemanusiaan, dijadikan topik dan fokus utama sepanjang 9 episod itu berjalan sehinggalah penghujungnya.

Jika anda suka 'Squid Game' kami rasakan ada kemungkinan anda akan suka 5 filem dan siri di bawah, kerana membawakan konsep mirip serupa.

Sebuah lagi produksi Korea Selatan berasaskan kepada sebuah novel penulis Perancis, 'Snowpiercer' menceritakan tentang sekumpulan manusia yang terpaksa hidup dalam sebuah keretapi dinamakan 'Snowpiercer' - ekoran iklim dunia yang sejuk dan bersalji.

Setiap gerabak keretapi itu diasingkan mengikut kelas masyarakat, dengan golongan elit diberikan gerabak mewah dan lapang - sementara orang kebanyakan terpaksa berhimpit dalam gerabak gelap dan kosong.

Diketuai oleh Curtis (lakonan Chris Evans, Captain America) kumpulan orang kebanyakan dan susah ini bersatu, cuba mengambil alih keretapi tersebut daripada kumpulan elit lakonan dua nama besar iaitu Ed Harris dan Tilda Swinton, yang mengatur sepenuhnya rutin hidup mereka; sebelum rahsia sebenar semua percaturan keretapi itu didedahkan pada penghujung cerita.

Filem arahan Takashi Miike, pengarah legenda dari Jepun yang cukup terkenal dengan filem-filem anehnya adalah filem paling mirip dengan apa yang dipaparkan dalam Squid Game.

Meletakkan masalah sosial serta ketagihan permainan video di kalangan pelajar sekolah sebagai isu yang perlu diperbaiki, satu pihak misteri mula mengaturkan permainan-permainan kanak-kanak tradisional di sekolah melibatkan pelajar sekolah. Mana-mana pelajar yang gagal, akan dibunuh.

Selepas watak utama filem tersebut berjaya melepasi permainan pertama, dia akhirnya dibawa menyertai 5 lagi permainan berbeza di mana setiap pelajar perlu mempertaruhkan nyawa masing-masing, bukan untuk duit - tetapi hanya untuk mendapatkan kembali kebebasan diri.

Sebuah siri TV terbitan Jepun, 'Imawa no Kuno no Alice' atau 'Alice in Borderland' adalah garapan yang diambil dari sebuah komik berjudul sama. Tiga sahabat baik bertindak melakukan kekacauan di tengah bandar Tokyo, sehingga dikejar polis.

Mereka bertindak melarikan diri sebelum bersembunyi dalam sebuah tandas. Ketika bersembunyi, bekalan elektrik terputus dan suasana Tokyo yang sebelum itu hingar bingar - bertukar menjadi sunyi.

Ketiga-tiga mereka keluar dan mendapati Tokyo menjadi lengang, sebelum salah satu paparan yang dipasangkan di bangunan di situ, mengarahkan mereka ke satu lokasi bagi membolehkan 'permainan' dimulakan. Di sana, mereka menemui dua lagi 'peserta' senasib mereka.

'Inshite Miru: 7-kakan no desu gemu' atau 'The Incite Mill: 7-Day Death Game', dipendekkan kepada 'The Incite Mill' untuk pasaran antarabangsa, memaparkan 10 anak muda Jepun yang ditawarkan peluang pekerjaan bergaji mewah - asalkan mereka sanggup menyertai sebuah pertandingan 7 hari di sebuah kompleks bernama Ankikan.

Setiap peserta hadir berhajatkan tawaran tersebut, yang menjanjikan pekerjaan bergaji RM5,150 sejam tanpa perlu mengambil kira kelulusan atau pengalaman kerja sebelum itu.

Apa yang mereka tahu, sepanjang 7 hari itu mereka akan dijadikan bahan ujikaji situasi psikologi dan pemenangnya adalah individu terakhir berjaya melepasi setiap tahap yang ada. Kematian salah seorang peserta pada hari pertama ujikaji tersebut mengubah pengalaman mereka.

Tak sah untuk mana-mana peminat siri Squid Game untuk tidak mengalami sendiri filem 'Battle Royale.' Filem ini dikatakan memainkan peranan besar mewujudkan genre filem dan siri TV yang semakin popular sekarang, mengadunkan masalah sosial masyarakat dan sistem permainan yang mempertaruhkan nyawa ke dalam jalan cerita.

'Battle Royale' memaparkan salah satu daripada kumpulan pelajar yang terpilih dalam program pemulihan akhlak remaja Jepun, yang dianjurkan sendiri oleh kerajaan mereka. Ekoran kebimbangan generasi tua terhadap ketidaktentuan hala tuju dan masalah disiplin anak muda, 'Program BR' dimulakan yang membenarkan mana-mana kelas dalam sekolah terpilih untuk dihantar ke sebuah pulau.

Di pulau tersebut, setiap pelajar diberikan bekalan peribadi dan bebas melakukan apa saja yang mereka mahukan - untuk menjadi satu-satunya pelajar yang hidup pada penghujung program tersebut.

Dari segi lakonan dan jalan ceritanya, filem ini kurang realistik berbanding 'Squid Game' disebabkan watak-wataknya yang kadangkala terlalu kartun. Tetapi situasi dan konsep yang dipaparkan filem ini terus menjadi ikutan pengkarya filem sehingga kini.


Apa Yang Ada Dengan Pendedahan Fail Sulit "Pandora Papers"?

Sejak beberapa hari lepas, media antarabangsa kecoh dengan satu pendedahan sulit melalui sebuah dokumen yang dikenali sebagai Pandora Papers? Dikhabarkan bahawa nama beberapa orang rakyat Malaysia juga turut dimuatkan dalam fail sulit tersebut.

Apakah itu Pandora Papers? Mengapakah dokumen tersebut menarik begitu banyak minat wartawan dan pengkaji dari seluruh dunia?

Pandora Papers adalah kebocoran hampir 12 juta dokumen yang mendedahkan kekayaan tersembunyi, penghindaran cukai dan dalam beberapa kes, aktiviti pencucian wang oleh beberapa orang kaya dan berkuasa di dunia.

Lebih daripada 600 wartawan di 117 negara telah meneliti fail dari 14 sumber tersebut selama berbulan-bulan dimana sesetengah daripada kes-kes tersebut telah mula dilaporkan di media-media antarabangsa sejak kebelakangan ini.

Data-data yang didedahkan tersebut diperoleh oleh International Consortium of Investigative Journalists (ICIJ) di Washington DC, yang telah bekerjasama dengan lebih dari 140 organisasi media dalam penyelidikan global terbesarnya.

Kebocoran Pandora Papers merangkumi 6.4 juta dokumen, hampir tiga juta gambar, lebih dari satu juta e-mel dan hampir setengah juga fail penyata akaun. Berikut merupakan antara pendedahan-pendedahan menarik yang telah dilaporkan oleh media-media utama antarabangsa:

Fail-fail tersebut mendedahkan bagaimana beberapa orang paling berkuasa di dunia - termasuk lebih daripada 330 ahli politik dari 90 negara - menggunakan syarikat luar pesisir rahsia untuk menyembunyikan kekayaan mereka.

Lakshmi Kumar dari kumpulan pemikir Global Financial Integrity AS menjelaskan bahawa orang-orang ini "dapat menyalurkan dan menyedot wang dan menyembunyikannya," sering melalui penggunaan syarikat tanpa nama.

Pandora Papers mendedahkan rangkaian syarikat yang kompleks yang ditubuhkan melintasi sempadan, sering mengakibatkan pemilikan wang dan aset tersembunyi. Sebagai contoh, seseorang mungkin mempunyai harta di UK, tetapi memilikinya melalui rangkaian syarikat yang berpusat di negara lain, atau "luar pesisir".

Negara atau wilayah luar pesisir ini menjadi pilihan kerana beberapa faktor:

Terdapat beberapa buah negara yang dikenalpasti menjadi syurga atau lubuk menubuhkan syarikat luar pesisir. Tidak ada senarai lokasi yang menjadi "syurga mengelakkan cukai", tetapi beberapa lokasi yang paling terkenal termasuk wilayah luar negara Britain seperti Kepulauan Cayman dan Kepulauan Virgin Britain, serta negara-negara seperti Switzerland dan Singapura.

Yang perlu anda lakukan ialah menubuhkan syarikat proksi di salah satu negara ini atau wilayah yang mempunyai kerahsiaan yang tinggi. Syarikat yang ditubuhkan ini adalah syarikat yang hanya wujud atas nama, tanpa kakitangan atau pejabat.

Penubuhan syarikat seperti ini tetap memerlukan wang. Firma pakar dibayar untuk menubuhkan dan menjalankan syarikat sulit ini bagi pihak anda. Syarikat-syarikat ini dapat memberikan alamat dan nama pengarah berbayar, oleh itu tidak meninggalkan jejak siapa yang sebenarnya berada di belakang perniagaan yang dijalankan.

Video ringkas penerangan mengenai syarikat luar pesisir  yang dihasilkan sewaktu pendedahan Panama Papers satu ketika dahulu

Kekurangan dalam undang-undang memungkinkan orang untuk secara sah menghindari membayar beberapa cukai dengan memindahkan wang mereka atau menubuhkan syarikat di tempat percukaian, tetapi sering dilihat sebagai satu tindakan yang tidak beretika.

Ada juga beberapa alasan yang sah orang mungkin ingin menyimpan wang dan aset di negara yang berlainan, seperti perlindungan dari serangan jenayah atau menjaga aset mereka terhadap kerajaan yang tidak stabil.

Walaupun memiliki aset rahsia luar pesisir tidak haram, menggunakan rangkaian syarikat rahsia yang kompleks untuk menggerakkan wang dan aset adalah cara sempurna yang biasa untuk menyembunyikan hasil jenayah.


8 Perkataan Inggeris Yang Ramai Salah Ejaan

Menulis khasnya dalam media sosial kini sudah menjadi satu perkara yang terbuka.

Apa yang satu masa dulu hanya jadi tatapan guru kelas bahasa, pembaca buku atau diri kita sendiri - sudah jadi sesuatu yang dikongsikan kepada umum. Semakin ramai orang memberanikan diri melakukan perkongsian tak kira dalam bahasa Melayu ataupun bahasa Inggeris, sama ada yang berbentuk positif atau negatif sekalipun.

Kita mungkin tidak ada tukang semak yang bertindak sebagai editor, mampu memperbetulkan tulisan kita. Tetapi kalau kita tahu apa 10 perkataan bahasa Inggeris paling kerap disalah eja, kita boleh dapat mengelak dari melakukannya.

Istilah 'maintenance' bermaksud 'kerja yang dilakukan secara berkala dalam memastikan sesuatu berfungsi atau dalam keadaan baik.'

Ramai kerap kali mengeja 'maintenance' sebagai 'maintainance', mungkin disebabkan ejaan istilah asasnya adalah 'maintain'.

Istilah juga cukup popular sebagai slanga masyarakat Malaysia, menggambarkan kondisi mental seseorang seperti ayat 'isteri aku high maintenance' atau 'aku tak boleh maintain kalau kau duk tengok aku.'

Istilah ini penulis sendiri kerap kali tersalah tulis dengan dua huruf 's' atau 'occassion', disebabkan oleh kekeliruan kita dalam cara sebutannya.

'Occasion' boleh membawa dua makna berbeza, menggambarkan 'waktu atau detik di mana sesuatu kejadian berlaku' (I have met that guy in a few occasion) atau 'sesuatu peristiwa yang istimewa, khas atau unik yang berlaku' (This is a very memorable occasion!).

Seperti 'occasion', penggunaan ulangan huruf 's' dalam bahasa Inggeris memang agak memeningkan bukan? Situasi sama turut melibatkan ejaan 'successful', di mana ramai melakukan kesilapan tidak menggandakan huruf 's' dalam ejaannya.

Lebih mengelirukan, ramai juga keliru dengan penggunaan huruf 'l' tunggal pada penghujung istilah itu. Kebanyakan individu yang tersilap mengeja 'successful' sebagai 'succesful' atau 'succesfull.'

Dalam sukatan mata pelajaran bahasa Inggeris, ada ditekankan bahawa wujud peraturan yang menentukan bagaimana susunan huruf akan berlaku.

Sebagai contoh jika perlu ditulis huruf 'i' dan 'e' bersebelahan antara satu sama lain, 'i' akan datang dahulu baru lah 'e' menjadikan '..ie...' kecuali....seandainya 'c' datang sebelumnya. Jika 'c' ditulis terlebih dahulu, huruf seterusnya haruslah 'e' dituruti 'i', menjadi '...cei...'

Berdasarkan peraturan ini, 'receive' perlu dieja 'receive' dan bukan 'recieve'. Bahasa Inggeris memang aneh betul sistem ejaannya kan?

Masih ramai penulis seringkali terlepas pandang huruf 'n' yang sepatutnya ada, menulis 'government' sebagai 'goverment.'

Tidak dibantu sebutan sebenarnya yang memerlukan anda tidak menyebut huruf 'n' yang ada. Dari segi ejaan, huruf 'n' perlu ada tetapi dari segi sebutan, 'n' itu tidak sepatutnya dibunyikan.

Satu istilah yang cukup popular di kalangan ahli politik kita yang hari-hari menjaja 'kami telah mencapai konsensus.'

Kebanyakan kesilapan ejaan istilah ini berlaku dalam penggunaan huruf 's' yang ditukar kepada huruf 'c' menjadikan ralatnya 'concensus.'

Jika anda belum tahu 'consensus' membawa makna 'sesuatu pandangan atau idea yang telah mencapai persetujuan bersama.' Sementara 'census' pula membawa makna 'kaedah rasmi yang digunapakai dalam mengira sesuatu.'

Istilah ini merupakan antara istilah yang berbeza kaedah ejaannya, berdasarkan sistem English US dan English UK.

Sistem English US mengeja istilah ini tanpa huruf 'e' dihujung; menjadikannya 'acknowledgment' sementara English UK pula mengejanya sebagai 'acknowledgement.'

Di antara semua istilah dalam bahasa Inggeris, istilah 'separate' dikatakan adalah istilah paling kerap di salah eja. Ini kerana ejaan dan bunyinya memang mudah disalah ertikan.

Dipinjam dari istilah Latin 'separat' yang membawa makna 'terpisah atau terbahagi', sistem ejaan istilah ini terus kekal digunapakai sehingga ke hari ini tanpa perubahan besar, kecuali penambahan huruf 'e' pada penghujungnya.

Kita kerap kali mengeja 'separate' sebagai 'seperate' kan? Selepas membaca artikel ini, ingat ya - semua ejaan yang menggunakan istilah ini ditulis sebagai 'sepa~'.

Ada separate, separately, separated dan separation. Kesemuanya dieja sebagai 'sepa~' bukan 'sepe~'.


Ini Bagaimana Alkohol Merosakkan Otak Manusia

Sebahagian manusia biasanya menganggap minuman alkohol atau arak sebagai bantuan untuk bersosial dengan rakan, keluarga mahupun orang yang tidak dikenali.

Jika anda terlihat seseorang mabuk, anda tahu bahawa alkohol jelas dapat mengubah tingkah laku manusia dengan pelbagai cara.

Persoalannya, bagaimanakah ini berlaku dan apa yang berlaku kepada otak kita untuk mencapai kesan ini?

Untuk lebih memahami kesan alkohol, kita perlu tahu terlebih dahulu bagaimana sel-sel otak kita berkomunikasi.

Otak manusia hanyalah sebilangan besar sel saraf yang saling berkomunikasi atau dengan kata mudah, "bercakap" antara satu sama lain melalui isyarat elektrik.

Selain itu, terdapat utusan kimia yang dipanggil sebagai "neurotransmitter" atau pemancar neuro di dalam otak.

Setiap neuron menyimpan bahan-bahan kimia ini dalam vesikel kecil berhampiran hujung ekornya dan mengeluarkan "beg" kimia ini ketika mengirimkan isyarat ke sel berikutnya.

Bahan kimia ini kemudian pergi dan mengikat ke sel neuron seterusnya, sama ada menghantar isyarat atau tidak.

Neurotransmitter ini mempunyai tindakan khusus ketika mengikat protein yang disebut "reseptor" dalam sel saraf, sama seperti bagaimana kunci masuk ke dalam mangga.

Neurotransmitter boleh mengirim isyarat yang dapat "menyeronokkan" (perangsang) atau membuatkan sel saraf "tertekan" (perencatan), atau menghalang sel saraf daripada menghantar isyarat.

Contoh baik bagi bahan kimia "menyeronokkan" ini adalah glutamat, manakala GABA (asid Gamma-aminobutyric) adalah neurokimia "penghalang".

Beberapa bahagian otak adalah spesifik dalam pemilihan neurotransmitter sebagai contoh, sel-sel di kawasan yang disebut "substantia nigra" menggunakan dopamin untuk memberi isyarat.

Bahagian otak yang lain mempunyai campuran sel yang menggunakan pelbagai jenis neurotransmitter.

Apabila kita minum minuman beralkohol, ia masuk ke saluran darah selepas beberapa ketika dan kemudiannya sampai ke otak ketika darah beredar ke seluruh badan.

Dalam otak, ia mengikat kepada pelbagai reseptor neurotransmitter, yang membawa kepada pelbagai kesan.

Ia lebih cenderung mengikat reseptor GABA, sejenis neurotransmitter penghalang dan mengurangkan tindak balas sel saraf.

Jenis pengurangan keseluruhan aktiviti otak ini disebut sebagai "depresi sistem saraf pusat (CNS)".

Selain itu, alkohol juga menyebabkan berlakunya proses penghalangan ini di saraf tunjang dan bahagian bawah otak, yang disebut batang otak. Ini berlaku dengan mengganggu reseptor neurotransmitter yang disebut "glisin".

Kesemua tindak balas dalam otak ini membawa kepada keadaan "santai" secara keseluruhan.

Pergerakan otot seseorang menjadi perlahan, anak mata dalam keadaan rehat, pernafasan menjadi perlahan dan mungkin berlaku kekeliruan dan pening.

Daripada kesemua kesan ini, yang paling ketara adalah penurunan perencatan sosial, yang membolehkan seseorang itu berkelakuan luar biasa daripada apa yang dilakukan ketika sedar.

Malah, alkohol juga mengurangkan tindakan neuron rangsangan sekaligus mewujudkan kesan penenang.

Alkohol bertindak terhadap cerebellum atau otak kecil, bahagian otak yang bertanggung jawab dalam mengendalikan pergerakan, menjaga keseimbangan, serta mengatur posisi dan koordinasi gerakan tubuh manusia.

Ini sekaligus mengurangkan keupayaan untuk mengkoordinasikan pergerakan otot semasa berjalan, bercakap dan lain-lain. Ini terbukti apabila seseorang yang mabuk sering kali jalan terhuyung-hayang, tidak dapat memandu dengan baik serta bercakap perkara bukan-bukan.

Seperti yang dijelaskan di atas, pengambilan alkohol mengganggu neurotransmitter di dalam otak dan mempengaruhi interaksi neurotransmitter dengan sel otak.

Alkohol dilaporkan mempunyai beberapa kesan merosakkan pada otak, baik dalam jangka pendek mahupung jangka panjang.

Kajian menunjukkan bahawa pengambilan alkohol walaupun dalam jangka masa pendek, dapat memberi kesan kepada ingatan dengan mengganggu dan merosakkan mekanisme pembentukan memori, yang terjadi di kawasan otak berbentuk seperti kuda laut yang disebut "hippocampus".

Dalam keadaan normal, otak manusia mengekalkan keseimbangan yang baik antara bahan kimia perangsang dan perencat. Apabila kita minum alkohol, keseimbangan ini terganggu sekaligus menghasilkan lebih banyak isyarat kimia perencatan secara keseluruhan.

Walau bagaimanapun, dalam kes pengambilan alkohol jangka pendek, keseimbangan ini akan dipulihkan selepas beberapa ketika dan kesannya biasanya boleh diterbalikkan.

Bagi pengambilan alkohol jangka panjang, keseimbangan ini boleh rosak secara kekal, yang boleh menyebabkan "toleransi".

Dalam kes sedemikian, individu menjadi kurang responsif terhadap sejumlah kecil alkohol dari masa ke masa, sekaligus membuatkan mereka sering mengambil alkohol dalam jumlah yang lebih banyak untuk merasa kesan alkohol tersebut.

Imej di atas adala imbasan MRI kefungsian (fMRI) dua remaja semasa mereka menjalani ujian memori.

Imej tesebut menunjukkan bahawa remaja peminum alkohol tegar tidak menggunakan kawasan otak yang biasanya digunakan untuk menyelesaikan ujian ingatan, sementara yang tidak minum alkohol mengunakannya.

Penyelidik mencadangkan bahawa di sekolah, peminum alkohol tegar mungkin tidak mengaktifkan kawasan otak yang diperlukan untuk mengingati pelajaran.

Alkohol boleh memberikan banyak kesan jangka pendek yang disalah anggap sebagai bermanfaat, yang kemudian boleh menggalakkan mereka mengambil alkohol dengan lebih kerap.

Bagi mereka yang mengambil alkohol untuk jangka panjang, berhenti daripada minum arak boleh menyebabkan ketidakselesaan atau "withdrawal".

Ketidakselesaan ini hilang serta-merta apabila mereka yang ketagihan alkohol meminum arak.

Ini dilihatkan sebagai satu kitaran yang tersangat bahaya dan memudaratkan, yang menyebabkan penagih alkohol meminum alkohol dengan lebih kerap.

Alkohol menyebabkan ketagihan melalui mekanisme kompleks yang melibatkan pelbagai neurotransmitter di otak.

Salah satu contohnya adalah dopamin, yang memberi isyarat dan membantu kita berasa seperti mendapat "ganjaran" sebagai tindak balas terhadap sesuatu tindakan.

Manusia cenderung mengulangi tindakan memberikan ganjaran dan oleh itu, ketagihan boleh berlaku dengan mudah dengan mengubah tindakan dopamin di otak.


8 Jenis Fobia Terhadap Haiwan

Fobia adalah ketakutan yang tidak rasional terhadap sesuatu yang mungin tidak mendatangkan bahaya. Perkataan fobia itu sendiri berasai daripada perkataan Yunani iaitu "fobos" yang bermaksud ketakutan atau seram.

Terdapat pelbagai jenis fobia di dunia dan apabila seseorang itu mempunyai fobia, mereka akan mengalami  perasaan ketakutan yang amat sangat terhadap sesuatu keadaan, objek mahupun benda hidup.

Malah, wujud juga fobia terhadap haiwan. Ada individu yang takut terhadap haiwan tertentu walaupun mereka tidak pernah mempunyai sejarah hitam dengan haiwan itu. Berikut adalah beberapa fobia terhadap haiwan yang biasa dihadapi segelintir individu.

Fobia terhadap ikan ini merangkumi pelbagai senario. Ada yang takut untuk makan ikan, takut ikan hidup, menyentuh ikan mati dan apa sahaja berkaitan ikan.

Namun, fobia terhadap ikan tertentu seperti jerung atau piranha adalah perkara biasa kerana ia adalah spesies ikan yang berbahaya. Kebanyakan orang yang mengalami fobia ini percaya bahawa ikan adalah haiwan kotor, belendir, geli dan membawa penyakit.

Mereka mungkin boleh pergi ke pantai atau sungai asalkan tidak masuk ke dalam air. Bagi penghidap fobia ini, berada di dalam air boleh menyababkan panik dan mengancam nyawa.

Fobia terhadap anjing ini bukanlah sesuatu yang pelik terutamanya di Malaysia atau negara di mana majoriti penduduknya beragama Islam. Walaupun Islam mengajarkan cara-cara tertentu untuk mengendalikan anjing, rata-ratanya tidak pernah terlibat secara langsung dengan haiwan sejak dari kecil.

Malah, fobia terhadap anjing ini juga agak tinggi di kalangan penganut agama lain. Biasanya, mereka yang fobia terhadap anjing ini pernah dikejar, digigit atau menyaksikan sendiri kejadian anjing menyerang manusia.

Bagi mereka yang mengalami fobia ini, mendengar bunyi anjing sahaja sudah menakutkan. Cara mengatasi fobia ini adalah dengan mendapatkan informasi betul mengenai anjing dan tingkah lakunya. Bagi mereka yang bukan beragama Islam, pendedahan kepada anak anjing yang baru lahir boleh membantu mengurangkan ketakutan.

Fobia terhadap kucing juga dikenali ramai sebagai "gatophobia" dan "felinophobia". Bagi peminat kucing, fobia ini kelihatan tidak masuk akal kerana kucing merupakan haiwan jinak dan manja.

Namun, ramai sebenarnya yang mempunyai fobia ini. Mungkin ada di antara anda yang pernah terlihat pelanggan lain di restoran menjerit apabila kucing lalu berhampiran mereka. Bahkan, ada yang sanggup mengangkat kaki atau lari.

Mereka yang menghidapi fobia ini mungkin pernah dicakar kucing sewaktu kecil atau geli dengan haiwan berbulu. Antara penjajah terkenal dalam sejarah yang dipercayai mempunyai fobia ini ialah Napoleon Bonaparte, Adolf Hitler, Julius Caesar dan Alexander the Great.

Katak sering dianggap sebagai haiwan yang membawa penyakit dan menggelikan kerana kulitnya yang belendir atau menggerutu. Malah, ada yang fobia terhadap katak kerana pernah mendengar mengenai katak beracun walaupun spesies itu hanya terdapat di hutan negara tertentu sahaja.

Bagi mereka yang mengalami fobia ini, bunyi katak selepas hujan sudah cukup untuk menakutkan terutamanya yang tinggal di kawasan kampung. Ada segelintir pula hanya fobia terhadap katak tetapi tidak pada berudu.

Mereka yang fobia terhadap katak biasanya akan cuba untuk tidak pergi ke kawasan semak, hutan atau berhampiran sungai yang merupakan habitat haiwan ini.

Cacing merupakan salah satu spesies haiwan yang penting dalam sistem pertanian kerana ia membantu dari segi kesuburan tanah. Kebanyakan orang terutamanya wanita sememangnya geli dengan cacing yang belendir dan bergerak meliuk-liuk.

Malah, ada juga yang beranggapan bahawa cacing ini kotor kerana hidup di dalam tanah. Mereka yang menghidapi fobia ini biasanya takut untuk berjalan di atas tanah terutamanya jika berkaki ayam. Malah, ada segelintir yang hanya memilih laluan konkrit dan berbatu sahaja.

Mungkin penghidap fobia ini pernah mengalami detik hitam seperti makan makanan atau buah-buahan yang terdapat cacing di dalamnya.

Ornithophobia adalah fobia terhadap burung manakala alektorophobia pula adalah ketakutan spesifik terhadap ayam. Istilah ini berasal daripada perkataan Yunani iaitu "alektor" yang bermaksud ayam jantan.

Biasanya, mereka yang menghidapi fobia ini tinggal di kawasan kampung atau pendalaman dan pernah mempunyai sejarah hitam dengan haiwan ini. Mereka yang mempunyai meleagrisphobia (fobia terhadap ayam belanda) juga mungkin secara tidak langsung fobia terhadap ayam.

Malah, segelintir orang yang menghidapi fobia ini tidak makan makanan berasaskan ayam atau spesies burung lain seperti itik, ayam belanda dan puyuh.

Bagi sesiapa yang pernah disengat lebah atau tahu bahawa lebah tertentu mempunyai bisa biasanya akan cuba mengelak daripada mendekati haiwan ini atau menghalaunya.

Bagi kebanyakan orang, ia cuma menjengkelkan tetapi bagi segelintir yang lain ia boleh mencetuskan serangan panik. Apa yang menariknya, segelintir orang yang menghidapi melissophobia ini hanya takut kepada lebah tetapi tidak mempunyai spheksophobia (fobia terhadap tebuan).

Biasanya, orang yang mempunyai fobia ini mempunyai alahan terhadap sengatan lebah yang mampu mengancam nyawa. Ada juga penghidap fobia ini yang tidak mempunyai alahan tetapi pernah mendengar ahli keluarga atau rakan terdekat mati akibat disengat lebah.

Fobia ini tidak hanya pada sejenis haiwan tetapi semua kerang-kerangan atau haiwan laut yang bercengkerang seperti udang, ketam, kerang dan sebagainya. Mereka yang menghidapi fobia ini mungkin takut untuk ke pantai tetapi tidak untuk ke sungai.

Biasanya, punca utama fobia ini terhadap seseorang adalah disebabkan alahan makan makanan laut terutamanya kerang-kerangan. Kerang-kerangan juga adalah antara punca keracunan makanan paling tinggi.

Salah seorang pelumba Amerika bernama Denny Hamlin menderita fobia ini dan dia tidak tahu mengapa. Hamlin mendakwa, dia tidak boleh melihat udang galah (lobster) atau berada berhampiran sesiapa yang makan haiwan itu.


7 Baka Kuda Paling Mahal di Dunia

Kuda telah memainkan peranan besar dalam sejarah manusia. Sejak kuda dijinakkan manusia sekitar tahun 3500 SM, binatang-binatang ini telah digunakan untuk menarik kenderaan dan banyak digunakan dalam bidang pertanian untuk mengangkut hasil tanaman.

Bermula sekitar tahun 2000 SM, kuda mula digunakan dalam perang dan berfungsi sebagai medium pengangkutan. Bentuk penggunaan ini berterusan dari abad ke-20 hingga ke hari ini.

Kini, kuda sering digunakan dalam pelbagai sukan dan aktiviti menunggang santai. Ciri-ciri unik padanya, kesukaran mendapatkannya dan kos memeliharanya menjadikan pemilikan seokor kuda itu sesuatu yang sangat mahal. Kali ini, pihak Iluminasi ingin kongsikan pula 7  baka kuda paling mahal di dunia.

Walaupun Mustang mempunyai sejarah panjang di luar Amerika Syarikat, banyak kuda ini hidup di liar di sepanjang wilayah barat negara ini. Pada puncak populasi mereka di Amerika Syarikat, dianggarkan sebanyak dua juta mustang boleh ditemui hidup liar. Hari ini, jumlah itu menurun kepada hanya 30,000.

Kini, baka ini popular untuk aktiviti menunggang kuda dan bekerja di ladang. Mustang menjadi pilihan untuk tujuan ini kerana baka ini sangat kuat dan berkaki panjang dan ciri-ciri tersebut telah menyumbang kepada harga yang tinggi untuk baka ini sekitar $5,000.

Pada harga $ 0,000, kuda American Quarter adalah baka yang sangat mahal - tetapi masih bukan yang paling mahal di luar sana. Seperti banyak kuda dalam senarai ini, kuda American Quarter mula dijinak dan diternak di Amerika Syarikat beberapa ratus tahun yang lalu.

Malah, mengikut sejarah sejak tahun 1600-an, kuda Quarter sudah pun wujud di pantai Amerika sebelum negara Amerika Syarikat wujud. Popular di kalangan pelancong, langkah kaki yang besar dan kaki yang kuat ini menjadikannya kuda yang dipercayai untuk menunggang di denai dan laluan yang sukar

Dengan ketinggian hanya sekitar 50 inci, Gypsy Vanner berada di sisi yang lebih kecil untuk kuda - tetapi itu tidak menjadikannya kuda yang kurang kuat. Dengan kaki yang lebar dan tahan lama, Gypsy Vanner mampu mengekalkan gaya hidup yang aktif.

Kuda ini dipercayai digunakan secara meluas oleh orang Roman yang melalui Britain. Akhirnya, baka ini dibawa ke Amerika Syarikat pada tahun 1996 di mana ia tetap popular kerana stamina kuda ini. Dengan harga $12,000, harga kuda ini mendapat tempat ke 5 termahal dalam senarai ini.

Sejarah Dutch Warmblood bermula di Belanda sebelum Perang Dunia II. Selama tahun-tahun lamaanya, seekor kuda yang bernama Gelderlander sering digunakan untuk menarik kereta kuda. Pada masa yang sama, seekor kuda bernama Groningen telah dibiakkan untuk digunakan di ladang.

Akhirnya, pembiakan di antara kuda-kuda ini menghasilkan baka Dutch Warmbloods - kuda yang kuat yang mampu melompati rintangan. Hari ini, Dutch Warmbloods cukup mahal dengan harga mencecah $25,000 atau lebih.

Bermula sebagai kuda yang dikerah untuk bekerja, baka Friesians telah menjadi haiwan sukan yang popular, menyertai pelbagai aktiviti persaingan yang menyumbang kepada harga purata keturunan ini lebih daripada $47,000.

Kos yang tinggi ini disokong oleh institusi seperti Friesian Sporthorse Association, sebuah organisasi yang menetapkan garis panduan untuk perkara seperti warna standard baka ini. Dengan kekuatan yang tinggi dan sikap yang lembut, baka ini dapat dilihat menarik kereta kuda di acara bertema.

Walaupun sejarah sebenar baka ini tidak jelas, kuda Arab mempunyai sejarah asal-usul di Semenanjung Arab. Di sana, pelbagai suku menggunakan keturunan ini sejak tahun 3000 SM. Hari ini, kuda Arab terkenal dengan ketahanan dan atletisme mereka.

Ciri-ciri ini telah menjadikan kuda Arab sebagai pilihan untuk pertandingan yang memerlukan daya tahan yang tinggi seperti perlumbaan jarak jauh. Kerana kemampuan atletik mereka, kuda Arab telah mendapat tempat yang berprestij di dunia berkuda -  dengan harga yang selalunya melebihi $ 80,000.

Thoroughbreds adalah baka kuda yang paling mahal. Dengan asal-usul di Great Britain abad ke-17, baka yang sangat mahal ini mula digunakan sebagai kuda lumba setelah tempoh pembiakan selektif yang menghasilkan baka yang mempunyai kekuatan dan stamina yang luar biasa.

Hari ini, Thoroughbreds popular di kalangan pelumba peringkat tinggi - tetapi baka ini masih dapat dilihat dalam sukan lain seperti melompat. Dengan sejarah kekuatan dan ciri atletik yang dimiliki, kuda-kuda  dari baka ini mudah dijual dengan harga $ 300,000.


Wira WWII yang Berperang Dengan Sebelah Tangan dan Satu Mata - Lachhiman Gurung

Lacchiman Gurung adalah seorang pejuang Gurkha dari Nepal yang berperang untuk British ketika Perang Dunia Kedua. Terkenal dengan ketabahan mereka dalam pertempuran, kaum Gurkha adalah tentera yang dihormati sepanjang sejarah.

Gurung membuktikan legenda itu benar apabila dia terus memerangi tentera Jepun pada tahun 1945 ketika kehilangan sebelah tangan dan sebelah mata dalam pertempuran.

Dia kemudian menjadi salah seorang daripada 13 tentera Gurkha yang dianugerahkan pingat Victoria Cross oleh pihak British. Berikut adalah kisah menakjubkan Lacchiman Gurung.

Lachhiman Gurung dilahirkan di sebuah perkampungan kecil di Nepal pada tahun 1917. Pada tahun 1940, seorang rakannya memberitahu gurung bahawa tersenarai untuk menyertai angkatan tentera British.

Ketika itu, pihak British sedang aktif merekrut anggota tentera untuk menghadapi perang yang dilihat tidak dapat dielakkan. Gurung turut berminat dengan tawaran rakannya itu dan mencuba nasib untuk menyertai tentera British.

Salah satu peraturannya ialah calon mestilah melebihi lima kaki tinggi tetapi Gurung sedikit rendah daripada itu. Biasanya, dia tidak akan terpilih tetapi disebabkan perang di Timur semakin meruncing, British menerimanya untuk menyertai pasukan Senapang Gurkha.

Burma menjadi sasaran Empayar Jepun kerana dua sebab. Pertama ialah untuk memutuskan laluan bekalan tentera Sekutu ke China. Kedua, Jepun ingin mengawal sempadan India dan memprovokasi pemberontakan terhadap Koloni Inggeris di India.

Jepun berjaya menguasai hampir keseluruhan Burma pada tahun 1942. Pihak British dan sekutunya cuba untuk melakukan serangan balas tetapi berjaya dipatahkan. Walaupun beberapa tahun kemudian pihak Bersekutu semakin kuat, tetapi keadaan di Burma masih sama.

Pertempuran sengit berterusan sehingga 1945 termasuklah di dalam hutan tebal di Burma. Sedikit demi sedikit, British berjaya maju ke dalam kawasan yang dikuasai Jepun. Namun, mereka kehilangan ramai tentera.

Pada penghujung April 1945, briged India ke-89 di bawah pimpinan Jeneral Sir William Slim diarahkan untuk memintas dan mengalahkan tentera Jepun yang sedang berundur. Unit Senapang Gurkha ke-8 yang disertai Gurung pula diarahkan untuk menyekat laluan tentera Jepun.

Pasukan Gurung bertembung dengan tentera Jepun di sebuah perkampungan bernama Taungdaw. Mereka yang sepatutnya menyekat pengunduran tentera Jepun sebaliknya dikepung ratusan musuh dan terputus hubungan daripada pasukan utama British.

Jika tentera Jepun berjaya mengalahkan unit mereka, ia akan menjadi kekurangan besar kepada pihak British. Maka, unit Gurung nekad untuk mempertahankan posisi dan bersedia bertempur dengan tentera Jepun.

Gurung ditempatkan di bahagian paling hadapan di atas sebuah bukit kecil bersama dua lagi rakannya. Pada malam harinya, mereka diserang oleh 200 tentera Jepun dalam satu serangan mengejut.

Dalam serangan bertubi-tubi itu, sebutir bom tangan jatuh berhampiran Gurung tetapi dia berjaya melemparkannya semula sebelum ia meletup.

Begitu juga dengan bom tangan kedua yang jatuh di hadapan kakinya. Gurung berjaya melemparkannya semula. Kali ketiga bom tangan jatuh berhampirannya, Gurung cuba untuk melemparnya tetapi bom itu meletup.

Dua rakannya cedera parah dan begitu juga dengan Gurung. Jari pada tangan kanannya hancur dan matanya buta sebelah. Pada ketika ini, hanya Gurung sahaja di barisan hadapan yang masih mampu bertarung.

Mungkin kebanyakan orang akan menyerah dalam keadaan ini tetapi Gurung tetap berjuang. Dia terpaksa menembak dan mengisi peluru menggunakan tangan kirinya sahaja. Gurung berjaya mempertahankan kedudukannya selama empat jam sambil menjerit "Mari bertempur dengan Gurkha!"

Serangan Jepun terhadap unit Gurung berterusan selama hampir dua hari lamanya sebelum bantuan daripada pasukan utama tiba. Semua terkejut apabila mendapati Gurung masih selamat walaupun cedera parah. Keberanian Gurung menyelamatkan seluruh unitnya.

Bukan sahaja Gurung terselamat daripada pertempuran itu dengan sebelah tangan dan sebelah mata. Dia juga berjaya membunuh seramai 31 orang tentera Jepun sendiri. Apabila bantuan tiba, 87 tentera Jepun telah terkorban dan selebihnya ditahan dan melarikan diri.

Gurung telah dibawa ke hospital untuk menerima rawatan. Pada Disember 1945, dia dianugerahkan pingat Victoria Cross dalam satu upacara di India. Ia merupakan penghargaan tertinggi yang diberikan kepada tentera British dan Gurung adalah salah seorang daripada 13 tentera Gurkha yang menerimanya.

Tidak terus bersara, Gurung meneruskan perkhidmatannya sehingga penjajahan British berakhir di India pada 1947. Dia kemudian diserapkan ke dalam tentera India dan berkhidmat untuk jangka masa pendek sebelum bersara.

Ketika diwawancara mengenai pertempurannya di perkampungan Taungdaw, Gurung berkata bahawa dia tiada pilihan lain selain terus bertarung. Dia tahu bahawa dia akan mati pada hari itu dan tidak mahu mensia-siakan hidupnya dengan menyerah.

Walau bagaimanapun, dia terselamat walaupun bertarung dengan sebelah tangan dan mata. Namun, kempen peperangan di Burma ini jarang disebut dan dianggap sebagai tidak begitu penting dalam Perang Dunia Kedua.


7 Pemain Bola Sepak Dengan Pendapatan Termahal Dunia Musim 2021/22

Sekiranya anda seorang peminat bola sepak antarabangsa, mesti anda sedar bahawa gaji pemain bintang rata-ratanya tidak masuk akal. Bayangkan mereka dibayar sebanyak ratusan ribu dollar seminggu untuk bermain satu hingga 2 perlawanan seminggu.

Jendela perpindahan di penghujung musim juga menyaksikan perubahan tangga gaji pemain apabila ada pemain yang ditawarkan kontrak baru dan ada juga yang berpindah ke kelab lain untuk mencari nafas baru.

Kali ini, pihak IIuminasi ingin kongsikan pula senarai pemain bola sepak antarabangsa yang mendapat pendapatan termahal bagi musim 2021/22. Bagi senarai ini, gaji yang diterima akan dicampur dengan jumlah pendapatan dari segi tajaan dan penjenamaan.

Nama yang mungkin mengejutkan dalam senarai ini memandangkan namanya kurang muncul di media selepas mengambil keputusan berpindah ke kelab Vissel Kobe pada tahun 2018 dengan menandatangani 2 tahun kontrak bersama kelab itu.

Pemain tengah ini sejak itu membantu kelab memenangi Piala Maharaja pada tahun 2019, melayakkan diri ke Liga Juara-Juara AFC untuk pertama kalinya dan memenangi Piala Super Jepun pada bulan Februari 2020. Pada bulan April yang lalu, pada hari ulang tahunnya yang ke-37, beliau menandatangani kontrak baru untuk mengekalkannya bersama kelab sehingga 2023.

Kontrak pemain berusia 33 tahun ini berakhir pada tahun 2023 dan penampilannya sebagai pemain tahunan di liga Jerman tahun ini menimbulkan desas-desus beliau bakal berpindah ke kelab lain. Kali terakhir beliau gagal menjaringkan gol untuk Bayern adalah pada bulan Februari dan beliau kini sudah menjaringkan 19 gol dalam semua permainan.

Selain pendapatan daripada bermain dengan Bayern Munich, beliau turut melancarkan jenama produk pakaiannya sendiri RL9  selain turut memperoleh pendapatan daripada Nike, Huawei, Head and Shoulders dan beberapa jenama lain.

Dengan baki dua tahun dalam kontrak pemain berusia 29 tahun ini, Salah dan Liverpool sedang dalam rundingan untuk mengekalkan penyerang bintang ini di Anfield. Sejak meninggalkan Roma pada tahun 2017, beliau  telah menjadi antara pencetak gol terbanyak Liverpool dan Liga Perdana Inggeris.

Oktober lalu, beliau menjaringkan gol ke-100 untuk kelabnya, menjadi yang terpantas untuk melakukannya dalam sejarah kelab itu. Tidak ada pemain Liga Perdana lain yang menjaringkan lebih banyak gol dalam masa yang sama. Beliau juga telah menjadi wajah contoh atlet Muslim dalam sukan bola sepak.

Dengan kehebatan yang dimilikinya, agak mengejutkan kerana gajinya jauh lebih rendah daripada Neymar, Messi dan Ronaldo. Pemain Perancis berusia 22 tahun ini baru-baru ini menolak kontrak lanjutan dengan PSG yang akan menjadikannya setara dengan gaji Neymar dan mengekalkannya dengan kelab sehingga 2024.

Musim 2021-22 adalah yang terakhir dalam kontraknya sekarang. Mbappe telah mengumpulkan lebih banyak gol dalam kariernya daripada yang dimiliki Ronaldo atau Messi pada usianya. Dia juga membuat lebih banyakd duit dari yang mereka pada usia yang sama kerana penaja komersial telah mengenalpasti potensinya lebih awal.

Neymar akhirnya bertindak keluar daripada bayang bermain di bawah populariti Messi di Barcelona untuk berpinndah ke PSG pada 2017 dengan bayaran yuran perpindahan $ 263 juta dan membantu kelab itu ke final Liga Juara-Juara pertamanya tahun lalu.

Pada Mei lalu pemain berusia 29 tahun itu menandatangani kontrak lanjutan selama empat tahun untuk tinggal di ibu negara Perancis sehingga 2025 dan kekal di antara pemain dengan gaji tertinggi. Untuk musim 2021/22, beliau bakal memperoleh gaji $75 juta dan pendapatan dari program komersial berjumlah $20, menjadikan keseluruhan pendapatannya $95 juta.

Sering dibandingkan dengan Cristiano Ronaldo, Messi kini merupakan pemain dengan gaji termahal di dunia. Beliau dijangka memperoleh $75 juta gaji dan tambahan $35 juta dari kempen komersial bersama beberapa jenama, menjadikan pendapatannya bagi musim 2021/22 sekitar $110 juta.

Messi secara kontroversi berpindah ke Paris Saint-Germain pada jendela perpindahan lalu dengan yuran perpindahan percuma. Pemain berusia 34 tahun ini kini bermain bersama Neymar dan Kylian Mbappe di Paris dan pasukan Mauricio Pochettino kini menjadi pilihan untuk memenangi Liga Juara-Juara Eropah.

Cristiano Ronaldo melengkapkan kejutan dengan membuat perpindahan kembali ke Manchester United setelah tiga musim bersama Juventus. Dianggap salah satu pemain terbaik sepanjang zaman, Ronaldo kembali ke Manchester United selepas 12 musim. Pemain antarabangsa Portugal ini pernah mencipta nama di England memainkan peranan utama untuk Manchester United.

Walaupun dari segi gaji beliau hanyalah berada di tangga ketiga tertinggi selepas Neymar dan Messi, namun bagi jumlah pendapatan keseluruhan beliau berada di tempat pertama dengan jumlah keseluruhan $125 juta dimana $70 juta adalah gajinya dan tambahan $55 juta pendapatan daripada pelbagai kontrak tajaan dan penjenamaan.


5 Rahsia Tentang Facebook Yang Baru Didedahkan Wall Street Journal

Pengaruh yang dimiliki Facebook dalam mempengaruhi arus dan aliran netizen di seluruh dunia, tidak boleh dinafikan cukup kuat.

Facebook mempunyai statistik kukuh dari segi penggunaan harian, menjadi platform media sosial paling popular selain dibantu penguasaan mereka terhadap dua lagi platform popular iaitu Whatsapp dan Instagram.

Namun, dengan kuasa datang tanggungjawab yang lebih besar untuk Facebook memastikan platform mereka tidak disalahgunakan; oleh pengguna dan pengurusan Facebook sendiri.

Apakah sebenarnya realiti disebalik persoalan ini? Pada 24 September 2021, Wall Street Journal (WSJ) telah melaporkan apa yang mereka klasifikasikan 'The Facebook Files,' dan kita mungkin akan berasa kurang selesa dengan apa yang dilaporkan berlaku di Facebook.

Antara isu yang didedahkan dalam siasatan WSJ adalah berkenaan data yang diperolehi Facebook sendiri, berkenaan kesan penggunaan Instagram kepada wanita, khasnya golongan remaja.

Dalam data yang telah dibincang dalam pengurusan Facebook serta berjaya dibocorkan, berdasarkan kajian Facebook sendiri mendapati penggunaan Instagram di kalangan gadis remaja terbukti menyebabkan rasa rendah diri dan kemurungan kepada pengguna mereka, ekoran kegagalan gadis-gadis itu menuruti imej 'bintang Instagram' mereka.

32% daripada remaja wanita dan 14% remaja lelaki pengguna Instagram melaporkan perkara sama.

Apa yang menakutkan, pendedahan ini bercanggah dengan pengumuman Facebook pada bulan Mei tahun 2021 selepas mereka mengumumkan perancangan untuk membangunkan Instagram khas untuk individu bawah 13 tahun (yang kini telah ditarik balik atau dihentikan sementara).

Jurucakap Instagram, Adam Mosseri dalam pengumuman tersebut membalas kritikan tentang rancangan tersebut - menyifatkan kesan negatif yang wujud kepada pengguna Instagram, khasnya remaja hanyalah dalam kadar sangat rendah dan tidak perlu dibimbangi ibu bapa yang risau kesan penggunaaan aplikasi tersebut kepada anak-anak mereka.

Berdepan saingan sengit aplikasi seperti Tik-Tok dan Snapchat yang berjaya menguasai kadar penggunaan individu muda, Facebook nyata tidak duduk diam.

Laporan WSJ telah mendedahkan bagaimana kebimbangan ini mula menyebabkan Facebook memfokuskan usaha besar-besaran berfokuskan golongan bawah umur, bagi menangani masalah penurunan jumlah pengguna baru. Dalam tempoh 2 tahun, pengguna Facebook daripada kelompok remaja menurun sebanyak 19% dan angka ini dijangkakan meningkat kepada 45% dalam tahun 2023.

Aplikasi 'Messenger Kids' diletakkan sebagai fokus utama dalam membantu membawa pengguna baru ke dalam ekosistem mereka.

Namun kebimbangan yang timbul adalah berkenaan bukti yang ditemui dalam maklumat dalaman Facebook, yang turut menjadikan golongan 0 ke 4 tahun sebagai salah satu sasaran mereka - sedangkan secara undang-undang, pengguna Facebook perlulah melepasi usia 13 tahun untuk dibenarkan melayari aplikasi tersebut.

Sekitar tahun 2018, Facebook telah menambahbaik algoritma sistem penyebaran informasi mereka,diharapkan dapat mengubah Facebook agar menjadi platform yang lebih sihat untuk pengguna.

Malangnya, perubahan itu didapati telah menyebabkan kadar penyebaran berita palsu dan negatif berbentuk sensasi menjadi lebih mudah.

Algoritma baru itu meletakkan kepentingan kepada perkongsian yang hangat dan tular walaupun berintonasi negatif, memperbanyakkan interaksi buruk di antara pengguna serta mengutamakan kandungan yang mempunyai 'perang netizen' yang lebih tinggi.

Dalam memo dalaman yang diperolehi WSJ, terdapat usaha dalaman kumpulan saintis data Facebook untuk memperbaiki masalah ini sekitar tahun 2020.

Bagaimanapun, cadangan itu tidak mendapat kelulusan pengurusan tertinggi Facebook, yang merasakan kadar interaksi lebih tinggi diperolehi perlu dikekalkan - walaupun kajian dalaman mereka sendiri mendapati interaksi tersebut hanya membuatkan pengguna mereka lebih mudah memberikan reaksi marah-marah tidak tentu hala.

Walaupun mempunyai billion pengguna, terdapat anggaran 5.8 juta pengguna dan pemilik akaun Facebook yang diberikan keistimewaan berbeza.

Dalam sistem yang dilabelkan sebagai 'XCheck' atau 'cross-check' ini, 5.8 juta akaun yang dikategorikan sebagai akaun berpengaruh, popular atau berisiko jika ditapis, mempunyai kelebihan di mana perkongsian mereka dibenarkan lepas - tanpa perlu melalui sistem tapisan Facebook.

Antara nama-nama besar yang dikategorikan dalam kumpulan ini adalah bekas presiden Amerika Syarikat, Donald Trump dan bintang bola sepak Brazil, Neymar. Dalam kes melibatkan Neymar, satu perkongsian bintang bola sepak itu melibatkan seorang wanita telah menimbulkan kontroversi besar.

Wanita tersebut yang menuduh Neymar telah merogolnya, akhirnya dimalukan dalam Facebook melalui perkongsian pemain itu, apabila dia memuat naik nama dan gambar wanita itu dalam keadaan memalukan. Perkongsian tersebut dilayari lebih 56 juta pengguna Facebook, mengakibatkan wanita tersebut diganggu dan diugut.

Hanya selepas sehari perkongsian itu, barulah apa yang telah dimuatnaik dipadamkan. Memo dalaman Facebook menyifatkan apa yang berlaku sebagai 'balasan pornografi balas dendam.'

Dalam laporan WSJ, ada dinyatakan tidak ada sistem khas digunakan dalam menentukan akaun yang diberikan keistimewaan ini. Semuanya bergantung kepada budi bicara pasukan Facebook dalam memilih dan membenarkan akaun individu dianggap layak.

Banyak maklumat dalaman yang dilaporkan oleh WSJ diperolehi daripada seorang wanita bernama Frances Haugen.

Haugen adalah bekas pegawai di Facebook yang telah menamatkan perkhidmatannya pada bulan Mei tahun 2021 selepas lebih 2 tahun berkhidmat, ekoran rasa kecewa beliau terhadap kegagalan Facebook memperbaiki semua kelemahan dalaman mereka.

Menurut beliau, realitinya Facebook tahu kesan buruk penggunaan platform mereka kepada masyarakat dunia namun enggan mengubah apa yang dirasakan perlu bagi memastikan pengguna agar terus melekat dengan skrin.

Haugen juga menyifatkan Facebook lebih gemar memfokuskan usaha mereka kepada persoalan 'bagaimana nak tambah bilangan pengguna' setiap masa, berbanding menyelesaikan masalah yang dihadapi pengguna mereka dari segi mental.

Semasa di Facebook, Haugen memainkan peranan dalam Divisyen Integriti Facebook, memfokuskan kepada isu dan masalah yang dihadapi algoritma platform tersebut dalam mentafsir kempen-kempen pilihanraya di seluruh dunia.

Ketika ini, Haugen mendapat perlindungan daripada kerajaan Amerika Syarikat bagi membolehkan beliau melakukan testimoni terhadap semua dakwaan beliau, di hadapan kongres Amerika Syarikat. Menurut beliau, agenda Facebook sebagai sebuah platform sangat fokus kepada kaedah menjana keuntungan tanpa mengambil kira etika dan keselamatan pengguna mereka sendiri.

Haugen juga mensasarkan pengasas Facebook, Mark Zuckerberg sebagai terlalu berkuasa dalam Facebook - seorang diri mampu menguasai 58% pola undian dalam menentukan sebarang keputusan atau perubahan dasar dalam Facebook.


Perang Cola: Ini Sebab Mengapa Coca-Cola Dikatakan “Lebih Sedap” Daripada Pepsi

Bayangkan jika anda sedang memesan makanan di restoran makanan segera dan minuman yang anda mahukan adalah Coca-Cola atau Coke. Namun pelayan restoran berkenaan menjawab, "Coke habis, ganti dengan Pepsi boleh?".

Apa perasaan anda? Adakah anda kecewa? Mungkin ya dan mungkin tidak. Namun apa yang perlu dilihat dalam situasi ini adalah, adakah terdapat perbezaan yang signifikan antara rasa Pepsi dan Coke?

Dan mengapa kebanyakan daripada kita mempunyai kecenderungan yang kuat terhadap salah satu daripada minuman ini?

Isikan 2 gelas, satu dengan Coke dan satu lagi dengan Pepsi. Kemudian minta rakan anda untuk rasa kedua-dua minuman ini tanpa memberitahu mereka yang mana satu adalah Coke atau Pepsi.

Perhatikan berapa ramai di antara mereka yang lebih menyukai Pepsi atau Coke, dan yang mana satu mereka rasakan adalah Coke atau Pepsi.

Kemudian, ulang eksperimen ini, tetapi kali ini beritahu rakan-rakan anda gelas yang mana satu mengandungi Pepsi dan Coke. Perhatikan minuman mana yang mereka suka kali ini.

Eksperimen ini dikenali sebagai eksperimen neuromarketing atau pemasaran berkaitan otak, yang dilakukan oleh sekumpulan saintis neurologi pada tahun 2004.

Sebelum kita bincangkan tentang kajian ini, perlu kita ketahui apakah yang dimaksudkan dengan neuromarketing.

Perkataan neuromarketing adalah gabungan antara perkataan neurosains (sains saraf) dan pemasaran.

Neurosains adalah kajian mengenai apa sahaja dan semua yang berkaitan dengan sistem saraf kita. Ia melibatkan penyelidikan ke otak dan psikologinya.

Pemasaran pula adalah strategi yang digunakan oleh perniagaan yang membantu mereka menjual produk mereka kepada pengguna.

Untuk memahami produk apa yang perlu dijual kepada kumpulan pengguna yang mana, pemasar perlu memahami psikologi pembeli mereka.

Mengapa anda lebih suka telefon Android berbanding iPhone? Mengapa anda lebih gemarkan Honda berbanding Toyota?

Jika pihak pemasar dapat mengetahui mengapa orang lebih memilih perkara tertentu daripada yang lain, mereka dapat menggunakan strategi yang dipelajari untuk meningkatkan penjualan mereka.

Neuromarketing bertujuan untuk memahami faktor asas mengapa seseorang itu membeli dan tingkah laku pembeliannya, serta bagaimana untuk memanipulasikannya.

Ketika para peserta minum minuman tersebut di bawah syarat yang dinyatakan di awal eksperimen (rasa minuman tanpa mengetahui mana satu Coke atau Pepsi), aktiviti otak mereka diukur melalui Pengimejan Resonans Magnetik (fMRI) Kefungsian.

Apabila satu kawasan otak diaktifkan, terdapat aliran darah ke kawasan tersebut. fMRI ini mengesan perubahan aliran darah ini dan ia membantu saintis memahami aktiviti mana yang merangsang bahagian otak yang mana satu.

Dan dengan memahami kawasan otak mana yang diaktifkan sebagai tindak balas terhadap rangsangan tertentu membolehkan para saintis memahami tingkah laku manusia.

Dengan menggunakan fMRI, para penyelidik memerhatikan bahagian otak mana yang diaktifkan ketika minuman yang berbeza diminum.

Ketika para peserta tidak tahu minuman yang mana satu diminum, kecenderungan terhadap kedua-dua minuman tersebut terikat sekitar 50%, dalam kata mudah ia adalah seri.

Namun, keputusan yang sangat berbesa diperolehi apabila para peserta mengetahui jenama minuman mana yang mereka minum.

Kali ini, Coke mendapat undian yang lebih tinggi, dengan lebih daripada separuh dari 67 orang tersebut memilihnya berbanding Pepsi.

Satu-satunya perkara yang berubah adalah mereka tahu nama jenama minuman yang diminum.

Ketika para peserta tidak mengetahui jenama minuman yang diminum, pusat keseronokan yang terletak di bahagian depan otak yang dikenali sebagai korteks prefrontal ventromedial (vmPFC) menyala.

Bahagian otak ini sangat responsif terhadap makanan yang kita rasa memuaskan, seperti minuman soda bergula.

Sebaliknya, ketika para peserta mengetahui nama minuman tersebut, kawasan otak yang menyala mempunyai kaitan dengan emosi dan kenangan.

Menyedari minuman yang mereka minum adalah Coke, para peserta menunjukkan reaksi emosional terhadap jenama tersebut, yang menyebabkan mereka lebih memilihnya berbanding Pepsi.

Dengan ini, para saintis terlibat menyimpulkan bahawa kempen pengiklanan Coke yang sangat berjaya telah memberikan kesan yang sangat mendalam kepada ingatan pengguna.

Iklan-iklan Coke sangat berkesan sehingga orang ramai telah membentuk hubungan emosi dengan idea Coke, yang memberi mereka keselesaan dan kebahagiaan.

Ia secara tak langsung telah menjadi simbol budaya yang sukar dihapuskan!

Oleh itu, Coke lebih disukai hanya berdasarkan jenama, walaupun rasa Pepsi dan Coke tidaklah begitu berbeza.


5 Watak Jahat Filem yang Diinspirasikan Daripada Watak Sebenar

Dalam kebanyakan filem, penonton bukan sahaja terkesan dengan watak hero dan heroine sahaja tetapi juga pada watak jahat. Watak jahat yang dibawakan dengan baik akan meninggalkan kesan benci dan marah pada penonton.

Namun, bagaimana pengarah filem mendapat idea untuk mencipta watak-watak yang begitu jahat, dibenci dan ditakuti ini. Sebenarnya, ada sebahagian watak jahat yang diinspirasikan daripada watak sebenar di dunia nyata.

Berikut adalah lima watak jahat yang diinspirasikan daripada watak sebenar.

Dalan filem Split, pelakon James McAvoy memainkan watak Kevin Wendell Crumb iaitu seorang lelaki yang mengalami Dissociative Identity Disorder (DID) atau kecelaruan identiti.

Kevin Wendell Crumb mempunyai 24 personaliti berbeza di dalam tubuhnya dan setiap daripadanya mempunyai watak yang berbeza. Dalam filem itu, Crumb telah menculik tiga remaja wanita dan mengurung mereka di suatu tempat.

Sebenarnya, ramai orang yang mengalami masalah DID ini dalam kehidupan nyata. Namun, seorang lelaki bernama Billy Milligan telah memberi ilham kepada pengarah untuk menghasilkan watak Crumb.

Sama seperti Crumb, Milligan juga mempunyai 24 personaliti berbeza di mana 10 daripadanya baik dan 13 lagi jahat. Milligan pernah ditahan pada tahun 1975 kerana kesalahan merogol dan merompak.

Dia sekali lagi ditahan pada 1977 kerana merogol tiga orang wanita. Perbicaraannya menimbulkan kontroversi dan Milligan tidak dihantar ke penjara sebaliknya ke pusat mental. Milligan kemudian dibebaskan pada tahun 1988.

Pengarah filem Wonder Woman menjadikan Perang Dunia Pertama sebagai latar belakang filem itu. Watak musuh ketat kepada Wonder Woman iaitu General Lundendorff dimainkan oleh pelakon Danny Huston.

General Lundendorff adalah seorang yang kejam, tidak berhati perut dan sentiasa obses untuk menang. Dia mahu memenangi perang itu untuk Jerman dan sanggup melakukan apa sahaja termasuklah menggunakan senjata kimia.

Sebenarnya, watak itu diinspirasikan oleh watak sebenar iaitu seorang jeneral Jerman ketika Perang Dunia Pertama bernama Erich Ludendorff. Lundendorff merupakan panglima perang Jerman dari 1916 hingga 1918.

Dalam dunia nyata, Lundendorff memenangi banyak pertempuran dan obses untuk menang. Pada tahun 1918, dia digantikan dengan panglima lain setelah gagal dalam satu misi. Dalam filem pula, Ludendorff mati dibunuh oleh Wonder Woman.

Filem The Texas Chainsaw Massacre yang diterbitkan pada tahun 1974 ini telah dilabelkan sebagai salah salah satu filem horror terbaik. Ia mengisahkan tentang seorang pembunuh bernama Leatherface yang membunuh mangsanya menggunakan tukul, pisau dan gegaji besi.

Leatherface memakai topeng yang diperbuat daripada kulit manusia dan sering menjadikan remaja sebagai mangsanya. Leatherface dan keluarganya merupakan kanibal yang menjadikan mangsa sebagai makanan.

Sebenarnya, watak Leatherface ini diinspirasikan daripada pembunuh bersiri bernama Ed Gein. Pembunuh itu berleluasa melakukan jenayahnya antara 1954-1957. Ed Gein akan memakai sut yang diperbuat daripada kulit mangsa wanitanya.

Ketika dibicarakan, Ed Gein mengaku tidak bersalah kerana tidak waras. Dia sebaliknya ditahan di hospital mental untuk penjenayah. Sedekad kemudian, dia mengaku bersalah ketika dibicarakan sekali lagi. Ed Gein akhirnya meninggal dunia pada 1984.

Watak Dr. Hannibal Lecter kali pertama diperkenalkan di layar perak ialah pada tahun 1991 dalam filem The Silence of the Lambs. Watak itu adalah adaptasi daripada novel yang ditulis oleh Thomas Harris pada tahun 1998.

Dalam filem itu, Dr. Hannibal Lecter adalah seorang pembunuh bersiri. Dia merupakan seorang psikopat yang membunuh dan memakan mangsanya. Dia menggelarkan dirinya sebagai "Hannibal the Cannibal".

Penulis Thomas Harris mendedahkan bahawa watak Hannibal Lecter diinspirasikan daripada pembunuh bersiri sebenar iaitu seorang doktor perubatan bernama Alfredo Balli Trevino yang turut dikenali sebagai Dr. Salazar.

Harris pernah menemuramah Trevino di penjara. Bahkan, doktor itu turut merawat banduan lain ketika sedang menjalani hukuman. Trevino didapati bersalah kerana membunuh teman wanitanya dan beberapa orang lagi sekitar lewat 1950-an hingga awal 60-an.

Setelah dibebaskan pada tahun 1980, Trevino menyambung semula kerjayanya sebagai seorang doktor sebelum meninggal dunia pada 2009 ketika berusia 81 tahun.

Filem seram IT adalah adaptasi daripada novel yang ditulis oleh Stephen King pada tahun 1986 yang juga berjudul "IT". Novel ini dinobatkan sebagai novel tulisannya paling seram.

Dalam filem IT, watak yang bernama Pennywise the Clown ini akan muncul setiap 27 tahun dan menghantui bandar Derry di Maine, AS. Modus operandi Pennywise the Clown ini adalah dengan mengumpan kanak-kanak untuk bermain atau membantunya sebelum membunuh mereka.

Sebenarnya, watak Pennywise the Clown ini diinspirasikan oleh watak seorang pembunuh bersiri sebenar bernama John Wayne Gacy. Lelaki ini bekerja sampingan sebagai seorang badut dan banyak membuat persembahan di hospital, tapak pesta dan majlis persendirian.

Pada tahun 1970-an, John Wayne Gacy telah menggemparkan seluruh negara apabila dia didapati membunuh lebih daripada 33 orang kanak-kanak dan remaja lelaki. Dia sering mengumpan kanak-kanak ke rumahnya untuk menunjukkan silap mata sebelum membunuh mereka. Dia diberi gelaran sebagai "Killer Clown".


7 Ular Dengan Jangka Hayat Paling Panjang

Tahukah anda terdapat lebih dari 3,000 spesies ular di planet ini dan kewujudan haiwan ini terdapat di mana-mana kecuali Antartika, Iceland, Greenland, Ireland dan New Zealand?

Ular adalah sejenis reptilia yang merupakan makhluk berdarah sejuk yang bergantung pada keadaan luarannya untuk mengatur suhu badan mereka. Mereka mempunyai sisik yang membantu mereka mengekalkan kelembapan di iklim kering dan bertindak sebagai perlindungan terhadap geseran pada permukaan kasar.

Sama ada berbisa atau tidak berbisa, hampir semua ular menelan makanan mereka secara keseluruhan setelah melumpuhkan atau menyerang mangsa dengan racun - ini termasuk rusa dan lembu! Dengan jangka hayat rata-ratanya antara 10-15 tahun di alam liar, kami ingin kongsikan berapa ular tertua yang pernah dtemui hidup.

Chennai adalah Ular Tedung Selar dan penghuni Taman Zoologi Aringar Anna di India selama 12 tahun. Ular ini berumur 18 tahun ketika mati kerana sakit tua walaupun kesihatannya mulai menurun beberap tahun sebelum itu.

Bukan sahaja Chennai sangat berusia bagi seekor ular tedung selar tetapi dia adalah salah satu makhluk tertua di zoo tersebut dan salah satu haiwan paling popular di kandang reptilia. Dia sebelum itu pernah bergandingan dengan pasangannya yang mati empat tahun sebelumnya.

Pretzel adalah ular jagung (Pantherophis guttatus) yang dianggarkan berusia 25 tahun pada ketika ini. Walaupun catatan tentangnya ditulis lebih dari satu dekad yang lalu, terdapat sumber pada tahun 2019 yang mengatakan ular ini masih sihat dan dianggarkan berusia lebih dari 20 tahun!

Ular jagung biasanya hanya hidup selama 6-8 tahun, menjadikan usia Pretzel benar-benar luar biasa. Walau bagaimanapun, ular jagung tertua yang pernah direkodkan berumur hingga 32 tahun dalam kurungan. Ular jagung tidak beracun tetapi ramai orang sering terkeliru antara ular ini dengan spesies ular Copperhead yang berbisa.

Striker adalah seekor ular olok-olok dan adalah ahli tetap di kelas biologi Placer High School di Auburn, California. Pada tahun 1982, seorang pelajar membawa Striker kepada guru biologi sebagai ular kecil di dalam tin kopi dan sejak itu telah menjadi haiwan kegemaran kelas tersebut dan berterusan sehingga kematiannya pada tahun 2015.

Ketika guru kelas tersebut mahu bersara, banyak pertimbangan mengenai apa yang harus dilakukan terhadap Striker. Setelah menghubungi ahli pemulihan hidupan liar untuk membuat pilihan terbaik, disepakati bahawa ular itu akan terus dipelihara untuk hidup yang selesa kerana dia tidak pernah hidup liar sepanjang hidupnya.

Annie merupakan seekor ular anaconda. Dibesarkan oleh Paul Swires di Afrika Selatan, Annie sudah hidup selama 38 tahun dan secara rasmi menempa namanya dalam Guinness Book of World Record untuk rekod ular tertua yang masih hidup dalam kurungan.

Dengan beratnya sekitar 40 kg Annie kelihatan cukup besar tetapi sebenarnya kecil untuk anaconda betina yang beratnya boleh mencecah hingga 250 kg. Anaconda betina terbesar yang pernah direkodkan adalah sepanjang 28 kaki dengan lebar 44 inci. Para saintis menganggarkan bahawa berat badannya melebihi 250 kg.

Popeye adalah seekor ular yang tinggal di Zoo Philadelphia sehingga kematiannya pada tahun 1977 pada usia 40. Dia muncul di Guinness Book of World Records pada tahun 2001. Tidak banyak yang diketahui tentang Popeye walaupun dia dianggap sangat tua untuk spesis boa ketika mati.

Rata-rata, ular spesis ini dalam kurungan hidup antara 25-30 tahun namun dengan penjagaan yang betul, jangka hayatnya dapat meningkat dengan ketara. Popeye adalah bukti sebenar dakwaan ini.

Ben adalah ular spesis boa pelangi Columbia, tercatat dalam Guinness Book of World Records sebagai ular tertua yang pernah ditawan. Pada usia 42 tahun, dia mati pada tahun 2016 di Valdosta, Georgia.

Dennis dan Andrew Hatterman bersama keluarga mereka membeli Ben dari Pet World di Peoria, IL pada tahun 1974 dan menjaganya sepanjang hidupnya. Dia dianggap sangat tua pada waktu kematian, kerana kebanyakan ular tidak hidup lebih dari 30 tahun.

Seekor ular sawa betina yang tidak diberi nama dan masih hidup di St. Louis Zoo dipercayai ular tertua yang pernah hidup dan masih hidup sehingga ke hari ini. Lebih menarik, ular betina ini masih subur kerana masih mampu bertelur dan mampu melakukannya walaupun sudah 15 tahu tidak bersenyawa dengan ular jantan. i

Ular ni mencatatkan usia luar biasa bagi ular lain yang diketahui dalam kurungan kerana kini sudah berusia 62 tahun. Sedikit telur terbarunya kini disimpan dalam inkubator untuk diperiksa semasa menetas. Pihak zoo juga bercadang menggunakan ujian genetik untuk menentukan sama ada telur ini dihasilkan secara aseksual yang kadang-kadang terjadi pada reptilia seperti ular sawa, ular olor-olok dan komodo.


Kleptomania : Masalah Ketagihan Rasa Seronok Mencuri

Mencuri merupakan satu perbuatan yang jelas tidak disukai sesiapa pun. Ada orang yang terdesak, sehingga terpaksa mencuri sesuatu yang amat-amat diperlukan seperti beberapa kes di mana ibu bapa mencuri susu tepung anak akibat ketiadaan wang.

Ada juga individu yang mencuri untuk memperkayakan dirinya, ekoran sifat tamak yang terpendam dalam diri. Wujud satu lagi kelompok 'unik' di kalangan pencuri yang duduk di luar kotak definisi pencuri, di namakan sebagai 'kleptomania.'

Apa yang membezakan seorang 'kleptomania' berbanding pencuri terdesak atau pencuri tamak dan kenapa mereka layak dikatakan 'unik'? Jom kita pelajari serba sedikit tentang masalah mental yang mungkin berlaku pada orang sekeliling anda.

Ketika anda melakukan sesuatu aktiviti yang mencabar diri anda seperti aktiviti lasak, rasa berdebar-debar yang wujud semasa menjalankan aktiviti tersebut serta rasa 'khayal' sekiranya anda dapat menjayakannya, pasti sangat mengujakan anda bukan?

Apatah lagi sekiranya aktiviti yang anda sertai berisiko tinggi serta mampu memberikan bahaya kepada anda. Itu adalah perasaan yang dialami seorang kleptomania setiap masa.

Mental mereka mahu merasakan rasa 'high' itu yang membuatkan mereka melalui pelbagai fasa psikologi, daripada rasa gementar sehinggalah keseronokan sukses kerana berjaya melakukan curian dengan 'selamat.' Tetapi apa yang membezakan seorang kleptomania dengan pencuri-pencuri biasa adalah ketiadaan motif.

'Kleptomania' kali pertama didefinisikan sebagai salah satu masalah mental sekitar awal abad ke 19, oleh pakar perubatan Switzerland bernama Andre Mathey.

Menurut Mathey, seorang itu layak dianggap kleptomania sekiranya dia mempunyai keinginan untuk mencuri setiap masa tanpa mempunyai motif atau keperluan untuk melakukannya - dan dia melakukannya hanya untuk memuaskan gejolak hatinya yang ingin melalui proses-proses mental yang berlaku semasa kejadian itu dilakukan.

Pengkaji psikologi mentakrifkan terdapat 3 peringkat mental yang dirasai seorang kleptomania ketika mereka menjalankan kerja mereka - rasa ingin sangat nak mencuri, rasa gementar dan takut sebelum mencuri dan akhirnya, rasa lega serta seronok kerana berjaya mencuri.

Menurut Mathey lagi, seorang kleptomania akan mengulangi tindakan sama berulang-ulang disebabkan oleh rasa lega dapat mencuri itu, mampu memberikan sensasi mental yang ditagih mereka.

Selain ketiadaan motif, satu kelainan yang membezakan kleptomania dengan pencuri biasa adalah rasa bersalah yang hadir setiap kali selepas berlakunya kecurian.

Seseorang kleptomania berdepan tekanan untuk mencuri, seronok melakukannya tetapi pada penghujung hari mula dihantui rasa bersalah kerana punya kesedaran sendiri apa yang mereka lakukan itu salah.

Tetapi mereka akan kembali mencari ruang untuk mencuri selepas itu setiap masa dan peringkat-peringkat mental ini akan berulang sehingga menjadi satu rutin atau tabiat.

Dalam satu yang dilaporkan Brazillian Journal of Psychiatry dalam tahun 2008, seorang wanita (ketika itu berusia 49 tahun) serta ibu kepada 3 orang anak mengakui telah mula mencuri sejak berusia 20 tahun sehinggalah ditemuramah - walaupun dia mempunyai kerja tetap dan berkemampuan membeli barangan yang diingini.

Tabiat ini menurut wanita tersebut berpunca daripada rasa teringin mencuri yang hadir dan hanya akan hilang selepas selesai dia mencuri. Uniknya dalam kes ini, semua barangan yang telah dicuri akan disimpan wanita tersebut dalam sebuah kotak yang disembunyi digaraj rumahnya tanpa dibuka atau digunakan.

Kes-kes melibatkan wanita seperti yang diceritakan di atas merupakan norma biasa dalam setiap laporan berkenaan masalah kleptomania.

Semua pesalah yang berjaya ditemui juga melaporkan satu persamaan ketara - mereka mempunyai masalah keluarga, sama ada hidup dalam situasi keluarga yang tidak stabil atau pernah menjadi mangsa kepada kes penderaan.

Tetapi apa yang mungkin akan memeranjatkan anda - kajian berkenaan kleptomania ini juga menunjukkan golongan wanita mempunyai kecenderungan lebih tinggi untuk mencuri tanpa motif ini.

Berdasarkan kajian yang dijalankan di Amerika Syarikat, dianggarkan 6 daripada 1000 mengalami masalah kecenderungan kleptomania.

Penyelidik juga setakat ini turut menganggarkan 2 daripada 3 individu kleptomania - adalah seorang wanita. Ini bermakna daripada 6 orang kleptomania yang ditemui, 4 daripada mereka adalah perempuan.

Malangnya kajian berkenaan masalah mental ini cukup sukar untuk diperkembangkan, berikutan kesukaran penyelidik untuk mendapatkan responden yang sudi untuk ditemuramah, selain cabaran pelaku sendiri yang rata-ratanya tidak menyedari tabiat mencuri mereka itu di luar norma tabiat pencuri lain.

Ada pencuri yang mencuri untuk kaya, tetapi majoriti kleptomania yang berjaya ditemui menampakkan sifat-sifat serupa; gemar mencuri sesuatu yang bukan keperluan tanpa motif dan hanya mahu memenuhi 'tuntutan perasaan.'

Barangan yang dicuri pula jika tidak disimpan seperti kes wanita di atas, akan dibuang, diberikan kepada orang lain atau dalam kes lebih pelik - dipulangkan semula ke kedai tanpa sesiapa perasan.

Sekiranya anda ada kecenderungan dan perasaan mahu mencuri kendiri tanpa motif hanya untuk memenuhi tekanan perasaan dan tabiat itu telah berlanjutan sejak usia anda muda sehinggalah anda dewasa, silalah dapatkan rawatan.

Kebanyakan kleptomania kekal dengan rutin mereka kerana mereka jarang tertangkap, ekoran datang dari kelompok yang tidak mencurigakan. Tetapi sekali tertangkap, susah untuk anda berdepan kritikan dan cemuhan kerana hendak tak hendak - mencuri adalah satu kesalahan yang sukar dimaafkan.Rujukan


5 Kes Penjenayah Dihukum Oleh Ahli Keluarga Mangsa

Dalam dunia yang sempurna, keadilan pasti akan ditegakkan bagi setiap kesalahan terutamanya jenayah berat seperti rogol atau bunuh. Hakikatnya, masih ramai yang kecewa dengan sistem undang-undang dalam dunia nyata.

Ramai penjenayah yang masih bebas atau menerima hukuman ringan yang tidak setimpal dengan jenayah yang dilakukan. Keadaan ini membuatkan segelintir orang mengambil keputusuan untuk menegakkan keadilan dengan cara tersendiri.

Berikut adalah 5 individu yang menghukum sendiri penjenayah yang membunuh ahli keluarga mereka.

Pada 5 Mei 1980, seorang kanak-kanak berusia tujuh tahun bernama Anna ditemui mati dalam sebuah kotak yang ditinggalkan di tebing sebuah sungai di Jerman. Polis tidak mengambil masa yang lama untuk menahan seorang lelaki berusia 35 tahun bernama Klaus Grabowski.

Klaus mempunyai rekod jenayah mencabul kanak-kanak dan tinggal berhampiran rumah Anne. Walaupun Klaus mengaku membunuh Anne tetapi mendakwa dia tidak mencabul kanak-kanak itu.

Malah, Klaus membuat dakwaan pelik dengan mengatakan punca dia membunuh Anna adalah kerana gadis itu mengugut untuk memberitahu orang ramai bahawa dia dicabul jika Klaus tidak memberikannya wang.

Ibu kepada Anna iaitu Marianne Bachmeier yang sedih atas kematian anaknya menjadi berang apabila mendengar cerita pembunuh itu. Pada hari ketiga Klaus dibicarakan, Marianne telah menyeludup sepucuk pistol di dalam beg tangannya ketika masuk ke mahkamah.

Wanita itu kemudian melepaskan lapan tembakan dan enam daripadanya mengenai Klaus yang mati di tempat kejadian. Berita itu menjadi sensasi di Jerman dengan sebahagian orang yang memuji tindakan Marianne manakala sebahagian lagi mengecamnya.

Marianne didapati bersalah kerana membunuh tetapi hanya dijatuhkan hukuman penjara selama enam tahun sahaja atas perbuatannya.

Pada 10 Januari 2021, seorang remaja berusia 16 tahun bernama telah ditembak mati di Missouri, AS. Apabila kakaknya iaitu Tityana Coppage mendengar berita menyedihkan itu, perasaan ingin membalas dendam membuak-buak di dalam hatinya.

Ia bukanlah kali pertama Tityana melalui pengalaman seumpama ini. Pada tahun 2016, dua ahli keluarga Tityana mati ketika tidur apabila peluru sesat menembusi dinding rumah mereka dipercayai berpunca daripada kejadian tembak-menembak di kejiranan mereka.

Ketika pihak berkuasa masih lagi menjalankan siasatan kes pembunuhan itu, mereka terkejut apabila seorang suspek yang berusia 36 tahun bernama Keith Lars ditemui mati.

Pihak polis menahan Tityana tidak lama selepas itu setelah meneliti beberapa rakaman CCTV yang menunjukkan wanita itu berada berhampiran tempat kejadian.

Pihak berkuasa kemudian menemui lagi bukti apabila Tityana menghantar mesej kepada satu kenalan bernama "Auntie" untuk membeli senjata api. Malah, Tityana juga menghantar mesej kepada nombor adiknya yang telah mati dengan mengatakan dia telah membalas dendam.

Tityana yang mendapat maklumat mengenai pembunuh adiknya daripada penduduk tempatan itu rela ditangkap dan mengaku bersalah atas perbuatannya.

Seorang guru karate dari Louisiana bernama Jeff Doucet telah membawa lari salah seorang pelajarnya bernama Jody Plauche yang berusia 11 tahun pada 19 Februari 1984. Bagi mengelak daripada disyaki, Doucet telah mencukur jambangnya dan mewarnakan rambut Jody.

Doucet telah membawa Jody lari ke California dan menyewa sebuah bilik motel di Anaheim. Di situ, Doucet telah merogol Jody beberapa kali sebelum melepaskannya. Pihak polis kemudian menahan guru karate itu.

Pada 16 Mac 1984, pihak polis membawa Doucet menaiki kapal terbang untuk dibicarakan di Louisiana. Ketika tiba di lapangan terbang, sesuatu yang mengejutkan telah berlaku.

Bapa Jody iaitu Gary Plauche sedang menunggu di sebuah telefon awam dengan memakai topi berwarna putih dan berkaca mata hitam. Gary kemudian melepaskan tembakan ke kepala Doucet dan membunuh perogol anaknya itu.

Malah, kejadian itu turut dirakam jurukamera berita tempatan yang ada di tempat kejadian. Doucet mati di tempat kejadian dan Gary telah dijatuhkan hukuman ringan iaitu penjara selama tujuh tahun.

Pada 10 Julai 1982, Kalinka Bamberski berusia 14 tahun ditemui mati di rumah bapa tirinya di Lindau, Jerman. Bapa tirinya iaitu Dieter Krombach merupakan seorang doktor yang dihormati.

Bedah siasat yang dilakukan ke atas mayat Kalinka juga mencurigakan kerana Krombach turut hadir pada waktu itu. Malah, Krombach hanya disoal siasat oleh polis sekali sahaja.

Bapa kandung Kalinka iaitu Andre Bamberski yang tinggal di Perancis sedih dan marah atas berita itu. Ketika dia menerima keputusan bedah siasat anaknya berbulan-bulan selepas itu, kes telahpun ditutup dan polis mendakwa anaknya mati mengejut.

Andre percaya anaknya telah dirogol, diseksa dan dibunuh tetapi pihak berkuasa melepaskan individu berpengaruh seperti Krombach. Sebenarnya, ini bukanlah kali pertama dia terlepas.

Isteri pertama Krombach juga mati secara mengejut pada usia 24 tahun. Beberapa tahun selepas dilepaskan daripada sebarang tuduhan atas kematian Kalinka, Krombah didapati bersalah kerana merogol seorang pesakit berusia 16 tahun.

Andre bertindak sendiri apabila dia merancang agar Krombach diculik dan dibawa ke Perancis. Krombach ditinggalkan di sebuah balai polis dan akhirnya mengaku membunuh Kalinka. Doktor itu dihukum penjara selama 15 tahun manakala Andre pula dihukum setahun kerana menculik.

Pada tahun 2012, sepasang suami isteri mendapati anak perempuan mereka berusia 17 tahun dilacurkan oleh teman lelakinya bernama Calvin Sneed. Sneed telah mengiklankan teman wanitanya di internet.

Gilton dan Mercado merayu anak mereka untuk meninggalkan Sneed tetapi gadis itu enggan. Mereka melaporkan perkara itu kepada pihak berkuasa tetapi seolah-olah tiada maklum balas.

Kecewa dan marah, pasangan itu merancang untuk membunuh Sneed. Pada percubaan pertama, Gilton menghampiri kereta Sneed dan melepaskan 9 tembakan tetapi tidak mengenai Sneed.

Sneed hanya cedera ringan akibat terkena serpihan kaca cermin kereta. Walaupun Sneed cuba dibunuh, anak mereka masih enggan pulang ke rumah. Dalam cubaan kali kedua, Gilton mengekori kereta Sneed dan menembaknya sebanyak empat kali.

Kenderaan Sneed terbabas dan dia dibawa ke hospital akibat kecederaan dan meninggal dunia tidak lama selepas itu. Pasangan Gilton dan Mercado ditahan dan disabitkan atas kesalahan membunuh.


7 Mutiara Terbesar Yang Pernah Ditemui Manusia

Mutiara adalah salah satu fenomena alam semula jadi yang begitu unik. Ianya banyak dijadikan sebagai elemen untuk barangan perhiasan. Mutiara dihasilkan secara semulajadi oleh tiram yang boleh ditemui di dasar laut.

Bagi yang ingin tahu bagaimana mutiara  terhasil, boleh baca artikel Bagaimanakah Mutiara Dihasilkan oleh Tiram? yang pernah kami tulis satu ketika dahulu. Kali ini, kami ingin kongsikan pula 7 mutiara terbesar yang pernah ditemui manusia. Sudah tentulah lagi besar saiznya, lagi mahal harganya!

Mutiara ini luar biasa bukan hanya kerana ukuran dan penampilannya yang menakjubkan, tetapi juga tempatnya dalam kehidupan tokoh-tokoh terkenal sepanjang sejarah. Mutiara ini pernah bertukar tangan antara beberapa maharaja Parsi, Cina dan Mongolia sebelum dihadiahkan kepada Marco Polo.

Mutiara ini pernah lenyap dalam sejarah untuk sementara waktu setelah kematian Marco Polo dan kemudian didapati milik Arco-Valleys, keluarga bangsawan Eropah yang dinamakannya.

Mutiara ini dikatakan menjadi milik Raja Parsi setelah penguasaan Delhi. Mutiara ini kemudian diberikan kepada Maharaja China, Qianlong dan di China ia dilihat sebagai simbol nasib baik dan kebahagiaan. Mutiara ini diberi nama Asia untuk mencerminkan perjalanannya yang menarik.

Mutiara ini juga telah lama diakui sebagai mutiara air masin semula jadi terbesar di dunia. Mutiara ini secara jelas digolongkan sebagai mutiara putih dengan warna keperakan, tetapi tidak pasti kategori bentuk mana yang sesuai dengannya.

Dat Vi (Peter) Truong menemui mutiara yang luar biasa ini di pantai Mendocino, California dan kemudian berjaya mendapatkan pengiktirafan dari pihak Guinness Book of World Records sebagai mutiara abalone terbesar di dunia. Mutiara ini berbentuk tanduk, dianggap unik dan sangat jarang dtemui.

Walaupun abalone senang dijumpai, ia jarang dijumpai menghasilkan mutiara. Semua mutiara abalone adalah mutiara semula jadi kerana mutiara ini tidak dapat dihasilkan secara buatan.

Mutiara Centaur juga dikenali sebagai Mutiara Danat Sheikha Fathima binti Mubarak, dikatakan sebagai mutiara permata terbesar di dunia. Mutiara yang luar biasa ini mendapat nama panggilannya sekarang setelah dijadikan batang tubuh dalam patung emas centaur yang dipamerkan di Hotel Abu Dhabi.

Ia sekarang sering disebut sebagai Permata Patung Centaur. Pihak Pearl Revival Committee (PRC) telah bersetuju untuk menamakan mutiara ini "Mutiara Danat Shaikha Fatima Binti Mubarak" sebagai sanjungan buat Sheikha Fatima Binti Mubarak, Pengerusi organisasi General Women's Union (GWA) dan Family Development Foundation (FDF).

Mutiara yang menakjubkan ini dijumpai di Filipina di kawasan pantai Palawan. Kawasan ini terkenal sebagai habitat kerang gergasi yang pastinya merupakan lokasi banyak mutiara-mutiara besar yang pernah dijumpai.

Puteri Palawan adalah mutiara barok/baroque, yang bermaksud bahawa ia tidak berbentuk bulat atau mempunyai bentuk yang tertentu, tetapi masih cukup berharga! Selain dengan ukurannya yang mengagumkan, mutiara Puteri Palawan ini juga terkenal dengan bentuknya yang mirip otak manusia.

Mutiara Lao Tzu kelihatan menyerupai lelaki berjanggut dan berpakaian serban dan dianggap unik kerana beberapa sebab. Ia adalah mutiara yang "non-nacreous", yang bermaksud bahawa ia tidak mempunyai warna-warni yang sering dikaitkan oleh kebanyakan orang dengan mutiara.

Walaupun tidak berkilat, ia masih dianggap mutiara dari sudut saintifik. Di samping komposisi mutiara ini yang unik, mutiara ini juga menjadi sumber kontroversi akibat dakwaan palsu bahawa ia sebenarnya mutiara Lao Tzu yang hilang.

Mutiara Puerto adalah mutiara yang paling terkenal di dunia. Walaupun telah ditemui pada tahun 1996, mutiara ini tidak pernah didedahkan kepada orang awam sehinggalah hampir satu dekad kemudian! Nelayan Filipina yang menjumpainya menyimpannya di dalam beg di bawah tempat tidurnya selama bertahun-tahun.

Beliau menganggap mutiara ini sebagai pemberi rezeki dan nasib baik kepadanya. Mutiara ini hanya didedahkan ketika diletakkan di bawah jagaan saudaranya, Aileen Cynthia Maggay-Amurao yang bekerja sebagai pegawai pelancongan Puerto Princesa. Mutiara besar ini masih menjadi milik pemilik asal yang enggan menjualnya ke kerajaan untuk dipamerkan.


Harga Lebih Mampu Milik, Xiaomi 11T Tawar Spec Tak Kurang Hebat

Seperti yang ramai dah tahu, Xiaomi telah tampil dengan flagship terbaru mereka, Siri 11T. Terdapat 2 model untuk siri ini iaitu Xiaomi 11T dan Xiaomi 11T Pro, tapi kali ini kami kongsikan mengenai Xiaomi 11T dengan tanda harga lebih mampu milik namun spesifikasi masih mantap!

Teknologi kamera diperkenalkan Xiaomi mencapai satu tahap berbeza dengan 3 kamera 108MP wide angle, 2x telemacro dan lensa 120° ultra-wide angle. Nak rakam video pendek atau filem bersinematografi? Sekarang semuanya boleh dengan kamera yang mesra-poket. Harga berpatutan dan saiz yang kompak.

Dengan Kecerdasan Buatan (AI) pada ciri fotografi dikomputerkan selain one-click AI cinema, bukan sahaja gambar, malahan video juga boleh diambil dengan mudah. Kalau sebelum ini kita hanya boleh zoom pada subjek, sekarang, Audio Zoom membolehkan kita zoom pada subjek dan alami sendiri pengalaman audio mengasyikkan.

Untuk memberi kepuasan dari aspek visual, Xiaomi 11T hadir dengan DisplayMate A+ berkadaran 6.67’’ FHD+ 120Hz AMOLED paparan rata dengan TrueColor. Bermakna, korang boleh mencipta magic sendiri dengan smartphone semata.

Selain itu, model ini juga didatangkan dengan Dolby Vision® and HDR10+, memaparkan 1 billion warna, serta 1000 kecerahan. Ringkasnya, Xiaomi 11T adalah kualiti yang diidamkan 2 dunia, peminat dan juga pembikin.

Kalau korang adalah pengguna smartphone yang perlu mencapai piawaian media dan filem tertentu, Xiaomi 11T adalah jawapannya. Ini kerana model ini dibina dengan platform mobil MediaTek Dimensity 1200-Ultra 6nm.

Ini sekaligus membolehkan dual 5G standby* selain kombinasi padu mesra tenaga 3.0GHz, dikatakan flagship chipset terbaik di pasaran ketika ini.

Tidak ketinggalan, Xiaomi 11T ini juga menyokong Dolby Atmos dengan dual speakernya.

Selamat tinggal proses pengecasan berjam-jam seperti smartphone biasa. Sebabnya, Xiaomi 11T dengan bateri berkapasiti 5000mAH ini hanya perlu 36 minit untuk dicas penuh. Lebih banyak masa untuk berkarya dan meneroka dunia luar dengan Xiaomi.

Xiaomi 11T ini dijual secara rasmi bermula 2 Oktober 2021 dengan harga RM1,699 untuk 8+128GB manakala RM1,899 untuk 8+256GB. Terdapat 3 warna boleh menjadi pilihan iaitu Meteorite Gray, Moonlight White dan Celestial Blue.

Untuk promo pembelian di Xiaomi Stores, korang berpeluang menang Mi True Wireless Earphones 2 Basic dan juga Mi TV P1 43 inci. Cuma perlu beli Siri Xiaomi 11T sehingga 4 Oktober 2021 untuk melayakkan diri menyertai cabutan bertuah Mi TV P1 43 inci bernilai RM1,799! Boleh juga memesan model ini di Shopee dan Lazada bermula 2 Oktober 2021

*Tertakluk terma dan syarat untuk semua item disenaraikan. Semua hadiah percuma adalah berdasarkan siapa cepat dia dapat, sementara stok masih ada.


5 Jenama Terkenal Yang Asalnya Jual Produk Jauh Berbeza

Sebuah jenama terbangun disebabkan oleh kekuatan produk yang mereka keluarkan. Ada syarikat yang sejak awal fokus dalam menetapkan jenis produk keluaran mereka.

Dalam perspektif berbeza, ada juga syarikat dan nama besar yang secara tak sengaja menemui produk asas mereka - yang akhirnya membawa kejayaan besar seterusnya sinonim dengan nama syarikat mereka.

Tahukah anda beberapa jenama besar yang memulakan langkah perniagaan dalam produk ikonik mereka, secara tidak sengaja? Berikut adalah lima jenama yang terserempak dengan kejayaan yang membawa legasi panjang dunia niaga mereka.

AVON cukup sinonim kepada golongan wanita sebagai antara perintis jualan alat solek secara langsung, menggunakan ejen-ejen jualan bertauliah. Walaupun begitu tahukah anda, AVON bukanlah bermula sebagai sebuah sistem jualan peralatan solekan?

Pengasas AVON, David H.McConnell adalah seorang penjual buku secara jualan langsung. Bagi melariskan buku yang dijualnya, McConnell akan menghadiahkan sampel minyak wangi kepada pembeli sebagai insentif - yang membezakan dirinya dengan jurujual lain.

Namun lama-kelamaan, McConnell menyedari ramai wanita lebih berminat dengan sampel minyak wangi yang diberikan berbanding buku yang dibawa. Jadi McConnell mempelajari kaedah membuat minyak wangi sendiri

Bagi menguruskan perniagaan minyak wangi itu, beliau menubuhkan California Perfume Company (CPC) dan dan melantik pelanggan setianya sebagai ejen jualan.

Bermula dari itulah perniagaan beliau berkembang, sebelum mengeluarkan siri kosmetik Avon pada tahun 1929. Akhirnya nama tersebut melekat, terpilih menggantikan nama CPC sebagai jenama utama pada tahun 1939.

Anak seorang peladang di England, William Colgate pada usia 6 tahun mengikut keluarganya berpindah ke Baltimore (kini di Amerika Syarikat) bagi memulakan hidup baru. Ayahnya mula mengusahakan pengeluaran sabun dan lilin bersama rakan kongsinya di Delaware, New York.

Bagi memastikan William tahu proses penghasilannya, beliau dihantar ayahnya ke New York pada usia 21 tahun untuk menjadi pembantu di kilang lilin.

Semasa bekerja di sinilah William berjaya mengenalpasti kesilapan proses penghasilan yang diamalkan, sehingga mampu memperbaiki kelemahan yang ada. Selepas tamat kontraknya di situ, William membuka kedai sendiri menjual sabun dan lilin pada tahun 1806.

Perniagaannya berkembang sehingga mampu memiliki kilang sendiri. Model perniagaan itu kekal sehinggalah pada tahun 1873, apabila syarikat yang dibangunkan Colgate mula mengeluarkan ubat gigi sendiri - mengekalkan nama pengasas syarikat mereka sebagai jenama.

Sehingga kini sebut Colgate, orang akan terbayangkan ubat gigi. Tetapi tak ramai tahu, Colgate juga pernah cuba mengeluarkan produk makanan satu ketika dulu.

Nokia kini tidak lagi menguasai pasaran telefon seperti beberapa dekad dahulu, namun jenama tersebut kekal mempunyai peminat setianya sendiri. Pernah tak anda terfikir dari mana Nokia mendapat nama?

Pada tahun 1865, seorang jurutera lombong bernama Fredrik Idestam membuka sebuah kilang kecil memproses pulpa kayu untuk dijadikan kertas ketika Finland masih dikuasai Empayar Russia.

Disebabkan perniagaannya yang berkembang, Idestam memilih untuk membuka sebuah lagi kilang di pekan Nokia, terletak bersebelahan Sungai Nokianvirta bagi memudahkan kilang tersebut mendapat sumber air.

Idestam memilih untuk menamakan semula syarikatnya mengikut lokasi baru tersebut, dinamakan sebagai 'Nokia AB'. Selepas Idestam bersara, pengurusan baru Nokia menjadikan perniagaan janakuasa hidroelektrik sebagai tunjang perniagaan mereka pada tahun 1902.

Dalam erti kata lain, Nokia bermula sebagai sebuah kilang kertas.

Pasangan Elliot dan Ruth Handler bertemu semasa remaja, memilih untuk melangsungkan perkahwinan pada tahun 1938. Bagi menyara hidup, Elliot menggunakan kemahirannya sebagai seorang pereka mengkaji bahan yang boleh digunakan untuk merekabentuk sesuatu produk.

Beliau mengambil keputusan untuk menggunakan bahan plastik 'lucite' atau 'plexiglass' yang pada ketika itu baru diperkenalkan, untuk penghasilan bingkai gambar. Bingkai gambar yang dihasilkan kemudiannya akan dijual oleh Ruth.

Hasil gabungan kerjasama kedua-dua suami isteri ini yang tampak boleh pergi jauh, membolehkan Elliot memberanikan diri mendaftarkan perniagaan di bawah syarikat Elliot Handler Plastics pada tahun 1939.

Bagi memperkemaskan lagi operasi, Elliot dan Ruth menjemput rakan mereka Harold Mattson menyertai mereka, memulakan 'Mattel Creations' sempena gabungan nama 'Mattson' dan 'Elliot.'

Bingkai gambar yang terhasil bagaimanapun menyebabkan banyak sisa kayu terbuang tidak digunakan. Elliot berjaya menemui jalan mengguna pakai semula kayu yang ada, untuk dijadikan rumah anak patung yang akhirnya mengubah konsep perniagaan Mattel kepada produk permainan.

Sekiranya produk peralatan pertukangan rumah, nama 3M merupakan antara nama yang cukup dipercayai khasnya apabila berkaitan pita pelekat. Tetapi pasti ramai akan terkejut apabila anda mengetahui apakah makna sebenar 3M.

3M merupakan singkatan daripada 'Minnesota Mining and Manufacturing Company' yang bertanggungjawab melombong dan menggali mineral hasil bumi 'korundum', untuk kegunaan industri berat pada tahun 1902. Korundum adalah bahan yang akan diguna dalam penghasilan kertas pasir dan roda pemotong.

Malang bagi syarikat tersebut, usaha mereka melombong korundum berdepan kegagalan, menyebabkan syarikat tersebut perlu menanggung hutang tinggi sebelum diselamatkan pelabur asal syarikat tersebut, Edgar Ober yang berjaya memujuk rakannya Lucius Ordway untuk turut sama melabur.

3M menukar model perniagaan, mula mengeluarkan kertas pasir sendiri serta terlibat dalam permulaan bermulanya industri kereta, sebagai pembekal.

Menerima pelbagai permintaan daripada pelanggan, 3M mula melabur dalam pembangunan penyelidikan bagi menaik taraf kertas pasir mereka, berjaya membuatkan produk mereka kalis air, datang dalam pelbagai gred serta tidak menghasilkan habuk.

Semasa menguji keberkesanan kertas pasir mereka di dalam kilang kereta,seorang pembantu makmal 3M bernama Richard Drew mendapati pekerja yang mengecat kereta menghadapi kesukaran mengasingkan dua warna yang berbeza ekoran ketiadaan pita yang sesuai serta tidak menjejaskan cat yang telah disapu.

Kesukaran itu dilaporkan oleh Drew kepada pengurusan 3M, yang mengeluarkan belanja untuk kajian selama lebih dua tahun membangunkan produk pita pelekat pertama mereka khusus untuk kegunaan pada badan kereta pada tahun 1925.

Produk tersebut menjadi sangat popular ekoran keberkesanannya, sehingga menjadi identiti kepada syarikat yang pada asalnya adalah sebuah syarikat perlombongan yang gagal.